1 Arelemgbunli 1 | Yintanɛte Zo Baebolo | Ewiade Fofolɛ Ngilebɛbo\nArelemgbunli Mɔɔ Limoa 1:1-53\nDevidi nee Abehyage (1-4)\nAdonaegya kpondɛ kɛ ɔdi belemgbunli (5-10)\nNeetan nee Bate-hyiba yɛle nwolɛ debie (11-27)\nDevidi hanle kɛ bɛkpokpa Sɔlɔmɔn (28-40)\nAdonaegya nriandile hɔle afɔlemokyea ne anwo (41-53)\n1 Ɛnee Belemgbunli Devidi ɛyɛ kpanyinli+ na ye ɛvolɛ* ɛhɔ ɔ nyunlu, na saa bɛfa ndanlɛ bɛgua ɔ nwo bɔbɔ a, ɔ nwo ɛnyɛ ye wuluwulu. 2 Ɔti ye sonvolɛma ne zele ye kɛ: “Maa bɛkpondɛ kakula bɛlɛra mɔɔ ɛnze nrenyia la bɛmaa me menle belemgbunli, na ɔdɛnla belemgbunli anwo ɛkɛ ɔnlea ye. Ɔbala ɛ nwo ɛkɛ* na me menle belemgbunli anwo ayɛ ye wuluwulu.” 3 Bɛnleɛnleanle Yizilayɛ azɛlɛ ne azo kɔsɔɔti kɛ bɛbanyia kakula bɛlɛra mɔɔ anwo yɛ fɛ la, na bɛnwunle Hyunɛmenli+ Abehyage+ na bɛvale ye bɛrɛlɛle belemgbunli ne. 4 Ɛnee bɛlɛra ne anwo yɛ fɛ kpalɛ, na ɔdɛnlanle belemgbunli ne anwo ɛkɛ ɔnleanle ye, noko belemgbunli ne nee ye anla. 5 Mekɛ zɔhane, ɛnee Hagete ara Adonaegya+ ɛlɛmemaa ɔ nwo zo aha kɛ: “Medame a mebayɛ belemgbunli a!” Ɔmaanle bɛyɛle ehwili bɛmaanle ye na ɔnyianle mgbɔnwɔkavoma nee menli 50 mɔɔ nriandi di ɔ nyunlu a.+ 6 Noko ye papa ambiza ye nwolɛ edwɛkɛ biala* kɛ: “Duzu ati a wɔyɛ ɛhye a?” Ɛnee ɔ nwo yɛ fɛ kpalɛ, na ye mame wole Abesalɛm la anzi yɛɛ ɔwole ye a. 7 Ɔzuzule nwolɛ ɔhilele Zɛluaya ara Dwowabe nee ɛsɔfo Abayata,+ na bɛboale Adonaegya na bɛgyinlanle ɔ nzi.+ 8 Noko ɛsɔfo Zeedɔko,+ Gyɛhɔyada ara Bɛnaya,+ ngapezonli Neetan,+ Hyemɛyae,+ Riliyae nee Devidi konle nu katakyiema ne mɔ+ amboa Adonaegya. 9 Akee Adonaegya vale mboane, nlankɛ nee nane mɔɔ ɛlɔ la bɔle afɔle+ wɔ Zohɛlɛte bolɛ ne mɔɔ bikye Ɛn-logɛle la anwo, na ɔvɛlɛle ɔ mediema ne mɔ kɔsɔɔti mɔɔ le belemgbunli amra mrenyia ne mɔ, yɛɛ Dwuda mrenyia mɔɔ le belemgbunli azonvolɛ la amuala. 10 Noko yeanvɛlɛ ngapezonli Neetan, Bɛnaya nee konle nu katakyiema ne mɔ yɛɛ ɔ diema Sɔlɔmɔn. 11 Akee Neetan+ zele Sɔlɔmɔn mame+ Bate-hyiba+ kɛ: “Ɛtɛtele kɛ Hagete ara Adonaegya+ ɛyɛ belemgbunli mɔɔ yɛ menle Devidi ɛnze nwolɛ ɛhwee ɔ? 12 Ɔti mesɛlɛ wɔ, bɛla maa mendu wɔ folɛ, amaa wɔalie ɛ nwo nee ɛ ra Sɔlɔmɔn ngoane.*+ 13 Kɔ Belemgbunli Devidi ɛkɛ na kɔha kile ye kɛ, ‘Tɛ ɛdawɔ me menle belemgbunli a ɛbɔle wɔ sonvolɛ ɛwɔkɛ kɛ: “Saa menle ɛkɛ ne a, ɛ ra Sɔlɔmɔn a bayɛ belemgbunli na yeadɛnla me belemgbunli ebia ne azo”+ la ɔ? Na duzu ati a Adonaegya ɛyɛ belemgbunli a?’ 14 Mɔɔ ɛ nloa wɔ zo ɛ nee belemgbunli ne ɛlɛtendɛ la, mebara na mearaha bie meado wɔ edwɛkɛ ne azo.” 15 Ɔti Bate-hyiba hɔle belemgbunli ne suakunlu ɛkɛ. Ɛnee belemgbunli ne ɛyɛ kpanyinli kpalɛ, na ɛnee Hyunɛmenli Abehyage+ de belemgbunli ne anwo ɛkɛ ɛlɛnea ye. 16 Akee Bate-hyiba hotole na ɔdule ɔdɔle belemgbunli ne agyakɛ anu, na belemgbunli ne bizale ye kɛ: “Duzu a ɛkpondɛ a?” 17 Ɔbuale kɛ: “Me menle, ɛdawɔ a ɛvale Gyihova wɔ Nyamenle ne ɛhanle ndane ɛhilele wɔ sonvolɛ kɛ, ‘Saa menle ɛkɛ a, ɛ ra Sɔlɔmɔn a bayɛ belemgbunli a, na ɔdaye a ɔbadɛnla me belemgbunli ebia ne azo a.’+ 18 Noko nea! Adonaegya ɛyɛ belemgbunli, na me menle belemgbunli ɛnze nwolɛ ɛhwee.+ 19 Yeva nlankɛ, nane mɔɔ ɛlɔ yɛɛ mboane dɔɔnwo yebɔ afɔle na yevɛlɛ belemgbunli amra mrenyia ne mɔ amuala yɛɛ ɛsɔfo Abayata nee ɛlɔnema kpanyinli Dwowabe;+ noko yeanvɛlɛ wɔ sonvolɛ Sɔlɔmɔn.+ 20 Kɛkala, me menle belemgbunli, Yizilayɛma kɔsɔɔti ɛlɛnea wɔ kɛ ɛbaha ahenle mɔɔ ɛnle ɛkɛ ne a ɔbadɛnla me menle belemgbunli ebia ne azo la wɔahile bɛ. 21 Saa yeamba ye zɔ na bɛsie me menle belemgbunli bɛboka ye nenyia mɔ anwo a, bɛbabu medame nee me ra Sɔlɔmɔn kɛ yɛle maamɔvoma.” 22 Na mɔɔ ɔ nloa wɔ zo ɔ nee belemgbunli ne ɛlɛtendɛ la yɛɛ ngapezonli Neetan rale ɛkɛ a.+ 23 Ɛkɛ ne ala, bɛhanle bɛhile belemgbunli ne kɛ: “Ngapezonli Neetan ɛra ɛke!” Ɔrale belemgbunli ne ɛkɛ na ɔhotole ɔbutule ɔ nyunlu aze wɔ belemgbunli ne anyunlu. 24 Akee Neetan hanle kɛ: “Me menle belemgbunli, asoo ɛhanle kɛ, ‘Menle ɛkɛ a Adonaegya a bayɛ belemgbunli a, na ɔdaye a ɔbadɛnla me belemgbunli ebia ne azo’ ɔ?+ 25 Ɔluakɛ ɛnɛ yehɔhu nlankɛ, nane mɔɔ ɛlɔ yɛɛ mboane dɔɔnwo yebɔ afɔle+ na yevɛlɛ belemgbunli amra mrenyia ne mɔ amuala nee sogya mgbanyima yɛɛ ɛsɔfo Abayata.+ Bɛwɔ nehane bɛ nee ye ɛlɛdi anlo, na bɛlɛka kɛ, ‘Belemgbunli Adonaegya ɛnyi ɛhyɛ!’ 26 Noko yeanvɛlɛ medame wɔ sonvolɛ, ɛsɔfo Zeedɔko, Gyɛhɔyada ara Bɛnaya+ yɛɛ wɔ sonvolɛ Sɔlɔmɔn. 27 Asoo me menle belemgbunli ɛmaa ɛhye anwo adenle yɛɛ wɔanga ahenle mɔɔ ɛnle ɛkɛ a ɔbadɛnla me menle belemgbunli ebia ne azo la wɔangile wɔ sonvolɛ a?” 28 Akee Belemgbunli Devidi hanle kɛ: “Bɛvɛlɛ Bate-hyiba bɛmaa me.” Ɔti ɔragyinlanle belemgbunli ne anyunlu. 29 Na belemgbunli ne hanle ndane kɛ: “Mekɛ ala mɔɔ Gyihova mɔɔ liele me* vile me amaneɛnwunlɛ kɔsɔɔti anu+ de aze la, 30 kɛ mɔɔ menvale Gyihova, Yizilayɛ Nyamenle ne menganle ndane kɛ, ‘Menle ɛkɛ a ɛ ra Sɔlɔmɔn a bayɛ belemgbunli, na ɔdaye a ɔbadɛnla me belemgbunli ebia ne azo yeali me agya!’ la, zɔhane ala a mebayɛ ye ɛnɛ kenle ye a.” 31 Akee Bate-hyiba hotole na ɔdule ɔdɔle belemgbunli ne agyakɛ anu na ɔhanle kɛ: “Me menle Belemgbunli Devidi ɛdɛnla ngoane nu dahuu!” 32 Ɛkɛ ne ala, Belemgbunli Devidi hanle kɛ: “Bɛvɛlɛ ɛsɔfo Zeedɔko, ngapezonli Neetan yɛɛ Gyɛhɔyada ara Bɛnaya+ bɛmaa me.” Ɔti bɛrale belemgbunli ne anyunlu. 33 Belemgbunli ne zele bɛ kɛ: “Bɛva bɛ menle sonvolɛma ne mɔ bie bɛboka bɛ nwo na bɛmaa me ra Sɔlɔmɔn ɛdɛnla me ɛkpɔnwɔndua* ne azo+ na bɛli ɔ nyunlu bɛhɔ Gaehɔn.+ 34 Ɛsɔfo Zeedɔko nee ngapezonli Neetan bakpokpa ye+ wɔ ɛkɛ ne kɛ Yizilayɛ belemgbunli; akee bɛbɔ aweɛne ne na bɛha kɛ, ‘Belemgbunli Sɔlɔmɔn ɛnyi ɛhyɛ!’+ 35 Akee bɛli ɔ nzi bɛva ye bɛzia bɛrɛla bɛmaa ɔradɛnla me belemgbunli ebia ne azo; na ɔbali me agya yeayɛ belemgbunli, na mebayɛ ye Yizilayɛma nee Dwudama adekilevolɛ.” 36 Ɛkɛ ne ala, Gyɛhɔyada ara Bɛnaya zele belemgbunli ne kɛ: “Amen! Gyihova, me menle belemgbunli Nyamenle ne ɛmaa ɔyɛ zɔ. 37 Kɛ mɔɔ Gyihova nee me menle belemgbunli luale la, zɔhane ala a ɔ nee Sɔlɔmɔn ɛlua a,+ na Nyamenle ɛmaa ye belemgbunli ebia ne ɛyɛ kpole ɛdɛla me menle Belemgbunli Devidi belemgbunli ebia ne.”+ 38 Akee ɛsɔfo Zeedɔko, ngapezonli Neetan, Gyɛhɔyada ara Bɛnaya+ yɛɛ Kɛlɛtema nee Pɛlɛtema+ hɔvale Sɔlɔmɔn dɛnlanle Belemgbunli Devidi ɛkpɔnwɔndua ne azo+ na bɛ nee ye hɔle Gaehɔn.+ 39 Akee ɛsɔfo Zeedɔko vale mɛne ne mɔɔ nwole ne+ wɔ nu la vile ɛdanlɛsua ne+ anu na ɔkpokpale Sɔlɔmɔn,+ na bɛbɔle aweɛne ne, na menli ne amuala deanle nu kɛ: “Belemgbunli Sɔlɔmɔn ɛnyi ɛhyɛ!” 40 Akee menli ne amuala lile ɔ nzi bɛ nee ye hɔle, bɛbɔle fulutu bɛlile fɛlɛko kpole, yemɔti bɛ dede ne maanle azɛlɛ ne kpusule kpole kpalɛ.*+ 41 Adonaegya nee menli mɔɔ ɔvɛlɛle bɛ la kɔsɔɔti lile debie wiele la,+ bɛdele dede ne. Mɔɔ Dwowabe dele aweɛne ne ane ala la, ɔhanle kɛ: “Duzu dede a wɔ sua zo lɔ la?” 42 Mɔɔ ɔ nloa wɔ zo ɔlɛtendɛ la, ɛsɔfo Abayata ara Dwɔnatan+ rale. Akee Adonaegya hanle kɛ: “Bɛla ɛke, ɔluakɛ ɛle sonlakpalɛ* mɔɔ nee amaneɛ fɛlɛko lua a.” 43 Noko Dwɔnatan buale Adonaegya kɛ: “Kyɛkyɛ! Yɛ menle Belemgbunli Devidi ɛzie Sɔlɔmɔn belemgbunli. 44 Belemgbunli ne maanle ɛsɔfo Zeedɔko, ngapezonli Neetan, Gyɛhɔyada ara Bɛnaya, Kɛlɛtema yɛɛ Pɛlɛtema nee ye hɔle na bɛmaanle ɔdɛnlanle belemgbunli ɛkpɔnwɔndua ne azo.+ 45 Akee ɛsɔfo Zeedɔko nee ngapezonli Neetan kpokpale ye kɛ belemgbunli wɔ Gaehɔn. Ɛhye anzi bɛvale anyelielɛ bɛvile lɔ bɛrale, na sua ne azo ɛkpudwu. Nwolɛ dede a bɛdele la. 46 Eza Sɔlɔmɔn ɛdɛnla belemgbunli ebia ne azo. 47 Yeanga ye zɔ, belemgbunli ne sonvolɛma ɛra kɛ bɛbayɛ yɛ menle Belemgbunli Devidi mo, na bɛlɛka kɛ, ‘Wɔ Nyamenle ne ɛmaa bɛli Sɔlɔmɔn duma eni kpole bɛdɛla wɔ duma, na Nyamenle ɛmaa ye belemgbunli ebia ne ɛyɛ kpole ɛdɛla wɔ belemgbunli ebia ne!’ Na belemgbunli ne bɔle ɔ ti aze wɔ ye ɛkpa ne azo. 48 Na belemgbunli ne eza hanle kɛ, ‘Ayɛlɛyelɛ ɛha Gyihova, Yizilayɛ Nyamenle ne, mɔɔ ɛnɛ yemaa awie ɛdɛnla me belemgbunli ebia ne azo na yemaa meva me nye menwu ye la!’” 49 Menli mɔɔ Adonaegya vɛlɛle bɛ la kɔsɔɔti ahonle dule, na bɛ nuhua ko biala dwazole na ɔhɔle ye ɛleka bie. 50 Adonaegya noko ahonle dule ɔlua Sɔlɔmɔn ati, yemɔti ɔdwazole ɔhɔzɔle afɔlemokyea ne+ mɛne ne mɔ anu. 51 Bɛhɔbɔle Sɔlɔmɔn amaneɛ kɛ: “Belemgbunli Sɔlɔmɔn ati ɛzulolɛ ɛha Adonaegya; na yehɔzɔ afɔlemokyea ne mɛne ne mɔ anu na ɔlɛka kɛ, ‘Maa Belemgbunli Sɔlɔmɔn ɛlimoa ɛha ndane ɛhile me kɛ ɔnrɛva konle dadeɛ ɔnrɛhu ye sonvolɛ.’” 52 Na Belemgbunli Sɔlɔmɔn hanle kɛ: “Saa ɔbɔ ɛbɛla kpalɛ a, ɔ ti enrinli ko bɔbɔ ɛnrɛdɔ aze; noko saa bɛnwu ɛtane bie wɔ ɔ nwo a,+ yemɔ ɔbawu.” 53 Ɔti Belemgbunli Sɔlɔmɔn maanle bɛhɔvale ye bɛvile afɔlemokyea ne anwo bɛrale. Akee ɔrabɔle ɔ ti aze ɔmaanle Belemgbunli Sɔlɔmɔn, na Sɔlɔmɔn zele ye kɛ: “Kɔ sua nu.”\n^ Hibulu aneɛ nu, “mekɛ.”\n^ Hibulu aneɛ nu, “Ɔbala ɛ sa nu.”\n^ Anzɛɛ “anyɛ debie mɔɔ bamaa yeali nyane; andea ye.”\n^ Anzɛɛ “ɛkpɔnwɔndua belɛ.” Asoaso nyinli nee ɛkpɔnwɔ belɛ a wole ye a.\n^ Hibulu aneɛ nu, “azɛlɛ ne anu kpukele.”\n^ Anzɛɛ “ɛle sonla mɔɔ fɛta.”\n1 Arelemgbunli 1


Gyɛnɛsese 31 | Yintanɛte Zo Baebolo | Ewiade Fofolɛ Ngilebɛbo\nGyekɔbo veale ɔ nwo kɛ ɔkɔ Keena (1-18)\nLeeban radole Gyekɔbo (19-35)\nGyekɔbo nee Leeban yɛle ngyekyeleɛ (36-55)\n31 Nzinlii, Gyekɔbo dele kɛ Leeban amra mrenyia ne mɔ ɛlɛka kɛ: “Gyekɔbo ɛva yɛ papa debie biala, na yɛ papa agyapadeɛ ne a ɛmaa yenyia ɔ nwo zɔhane la.”+ 2 Saa Gyekɔbo nea Leeban anyunlu a, ɔnwu ye kɛ subane mɔɔ ɔda ye ali ɔkile ye la ɛnle kɛ dɛba ne la.+ 3 Akee Gyihova zele Gyekɔbo kɛ: “Sia kɔ wɔ papa mɔ azɛlɛ zo nee wɔ mbusuafoɔ ɛkɛ,+ na me nee wɔ balua.” 4 Na Gyekɔbo dole Relahyɛle nee Liya nrɛlaleɛ kɛ bɛrɛla ɛleka mɔɔ ye nyɛmoa ne mɔ wɔ la, 5 na ɔzele bɛ kɛ: “Menwu ye kɛ subane mɔɔ bɛ papa da ye ali kile me la ɛhakyi,+ noko me papa Nyamenle ne nee me lua.+ 6 Bɛdabɛ bɛze kɛ meva me anwosesebɛ muala mezonle bɛ papa.+ 7 Na bɛ papa bɔle mɔdenle kɛ ɔsisi me yɛɛ ɔhakyile me ahatualɛ ne fane bulu; noko Nyamenle ammaa yeanva ɔ sa yeanga me. 8 Saa ɔka kɛ, ‘Nyɛmoa anwo ndetɛndeta ne a bayɛ wɔ ahatualɛ a,’ nyɛmoa ne mɔ kɔsɔɔti wo mɔɔ anwo le ndetɛndeta la; yɛɛ saa ɔka kɛ, ‘Nyɛmoa mɔɔ anwo le meɛbea la a bayɛ wɔ ahatualɛ a,’ nyɛmoa ne mɔ kɔsɔɔti wo mɔɔ anwo le meɛbea la.+ 9 Ɔti Nyamenle hɔle zo liele bɛ papa nyɛmoa ne mɔ vile ɔ sa nu na ɔvale ɔmaanle me. 10 Mekɛ bie mɔɔ ɛnee nyɛmoa ne mɔ ɛlɛfola bɛ nwo la, memaanle me nye zo na menwunle ye wɔ ɛlalɛ nu kɛ, mbɔnkye nyinli mɔɔ anwo le meɛbea nee ndetɛndeta la a ɛlɛfola mbelɛ ne mɔ a.+ 11 Akee nɔhalɛ Nyamenle ne anwumabɔvolɛ ne vɛlɛle me wɔ ɛlalɛ ne anu kɛ, ‘Gyekɔbo!’ na menliele zolɛ kɛ, ‘Mewɔ ɛke.’ 12 Na ɔdoale zo kɛ, ‘Mesɛlɛ wɔ, maa ɛ nye zo na nea; mbɔnkye nyinli mɔɔ ɛlɛfola mbelɛ ne mɔ la anwo le meɛbea nee ndetɛndeta, ɔluakɛ menwu mɔɔ Leeban ɛlɛfa ayɛ wɔ la amuala.+ 13 Medame a mele nɔhalɛ Nyamenle ne mɔɔ yele ɔ nwo hilele wɔ wɔ Bɛtɛle,+ ɛleka mɔɔ ɛwolale nwole ne ɛguale ngakyedeɛ ne azo na ɛbɔle me ɛwɔkɛ la.+ Akee dwazo, fi azɛlɛ ɛhye azo na sia kɔ azɛlɛ ne mɔɔ bɛwole wɔ wɔ zolɛ la azo.’”+ 14 Ɔti Relahyɛle nee Liya buale ye kɛ: “Asoo yɛtɛdɛ agyapadeɛ bieko wɔ yɛ papa sua nu ɔ? 15 Asoo ɔmbu yɛ kɛ yɛle nyɛvolɛ, wɔ mekɛ mɔɔ yedɔne yɛ na ɔlɛdi yɛ ti ezukoa mɔɔ bɛva bɛmaa ye la ɔ?+ 16 Anwonyia ne kɔsɔɔti mɔɔ Nyamenle ɛlie ɛvi yɛ papa ɛkɛ ne la le yɛdayɛ nee yɛ mra ɛdeɛ.+ Ɔti yɛ debie biala mɔɔ Nyamenle ɛze wɔ kɛ ɛyɛ la.”+ 17 Akee Gyekɔbo dwazole na ɔmaanle ɔ mra ne mɔ nee ɔ ye mɔ zo ɔziele afunlumu ne mɔ azo,+ 18 na ɔvale ye nyɛmoa ne mɔ nee agyapadeɛ mɔɔ yenyia+ wɔ Padan-elam la kɔsɔɔti na ɔzile nu kɛ ɔkɔ ye papa Ayezeke ɛkɛ wɔ Keena azɛlɛ zo.+ 19 Ɛnee Leeban ɛhɔ kɛ ɔkapepɛ ye mboane nwo enrinli, na Relahyɛle wuale ye papa tɛlafem ananze* ne mɔ.+ 20 Eza Gyekɔbo vale ye adwenle lile gyima na ɔnriandile ɔhɔle mɔɔ yeanga yeangile Elamenli Leeban a. 21 Na ɔvale debie biala mɔɔ ɔlɛ la na ɔnriandile ɔhɔpɛle Azule* ne.+ Akee ɔbɔle ɔ ti wɔ Geleade awoka ne mɔ azo nehane.+ 22 Kenle nsa ne azo, bɛhanle bɛhilele Leeban kɛ Gyekɔbo ɛnriandi ɛhɔ. 23 Ɔti ɔvale ɔ mediema mrenyia ne mɔ* ɔbokale ɔ nwo na bɛdinle ye too kenle nsuu na bɛhɔdole ye wɔ Geleade awoka ne mɔ azo. 24 Akee Nyamenle yele ɔ nwo hilele Elamenli Leeban+ nɔɔzo wɔ ɛlalɛ nu+ na ɔzele ye kɛ: “Nea boɛ wɔ edwɛkɛ mɔɔ ɛbaha wɔahile Gyekɔbo la anwo, kpalɛ o, ɛtane o.”*+ 25 Yemɔti Leeban hɔle Gyekɔbo anwo ɛkɛ, ɔluakɛ ɛnee Gyekɔbo ɛzi ye ɛdanlɛsua ne wɔ boka ne azo, yɛɛ Leeban nee ɔ mediema mrenyia ne mɔ ɛyɛ bɛ azokoɛleɛ wɔ Geleade awoka ne mɔ azo. 26 Akee Leeban zele Gyekɔbo kɛ: “Duzu a wɔyɛ la? Duzu ati a wɔbɛlɛbɛla me na ɛlɛfa me mra mraalɛ ne mɔ wɔahɔ kɛ ngɛkɛlɛ mɔɔ bɛhye bɛ wɔ konle nu la ɛ? 27 Duzu ati a ɛbɛlɛbɛlale me na ɛveale ɛ nwo ɛnriandile mɔɔ wɔanga wɔangile me a? Saa ɛhanle ɛhilele me a, anrɛɛ menvale anyelielɛ nee edwɛne yɛɛ akɛya nee haape mengyakyile wɔ adenle. 28 Noko wɔammaa meanvo me nlɔnra* nee me mra mraalɛ ne mɔ anloa anwo. Wɔli ngoaseasɛm. 29 Mekola meyɛ bɛ ɛtane, noko bɛ papa Nyamenle ne dendɛle hilele me nɔe kɛ, ‘Nea boɛ wɔ edwɛkɛ mɔɔ ɛbaha wɔahile Gyekɔbo la anwo, kpalɛ o, ɛtane o.’+ 30 Kɛkala, kɛmɔ ɛ nwo ɛlɛdɔ wɔ papa sua nu la ati a ɛlɛsia wɔahɔ a, noko duzu ati a wɔwua me nyamenle ne mɔ a?”+ 31 Gyekɔbo buale Leeban kɛ: “Ɛnee mesulo, ɔluakɛ menganle mengilele me nwo kɛ, ‘Bie a ɛbalie ɛ mra mraalɛ ne mɔ wɔavi me sa nu.’ 32 Awie biala mɔɔ ɛbanwu wɔ nyamenle ne mɔ wɔ ye ɛkɛ la ɛnrɛdɛnla ngoane nu. Neɛnlea me ninyɛne ne mɔ anu wɔ yɛ mediema mrenyia ne mɔ anyunlu ɛke na fa mɔɔ le wɔ ɛdeɛ la.” Noko ɛnee Gyekɔbo ɛnze kɛ Relahyɛle a wuale a. 33 Yemɔti Leeban hɔle Gyekɔbo ɛdanlɛsua ne anu, ɔhɔle Liya ɛdanlɛsua ne anu yɛɛ ɔhɔle akɛlɛ mbɛlɛra nwiɔ ne ɛdanlɛsua ne anu+ noko yeannwu bɛ. Akee ɔvi Liya ɛdanlɛsua ne anu ɔvindele na ɔhɔle Relahyɛle ɛdanlɛsua ne anu. 34 Noko ɛnee Relahyɛle ɛva tɛlafem ananze ne mɔ ɛgua mraalɛ kɛndɛne mɔɔ bɛfa bɛsie afunlumu nwo zo la anu na yedɛnla zolɛ. Yemɔti Leeban nleɛnleanle ɛdanlɛsua ne anu amuala noko yeannwu bɛ. 35 Akee ɔzele ye kɛ: “Me menle mmafa ɛya, menrɛhola dwazo ɔluakɛ debie mɔɔ ta yɛ mraalɛ la bie ɛra me nwo zo.”+ Yemɔti ɔdɔle ɔ rɛle aze ɔnleɛnleanle ye ninyɛne ne anu noko yeannwu tɛlafem ananze ne mɔ.+ 36 Ɔti Gyekɔbo vale ɛya na ɔdendɛle Leeban anyunlu. Akee Gyekɔbo zele Leeban kɛ: “Duzu nvonleɛ a meyɛ a, yɛɛ duzu ɛtane a meyɛ mɔɔ ɔti ɛdoa me ndinlizo zɛhae ɛ? 37 Kɛkala mɔɔ wɔnleɛnlea me ninyɛne ne mɔ amuala anu la, duzu a wɔnwu ye mɔɔ le wɔ ɛdeɛ a? Fa bɛla me mediema mrenyia ne mɔ nee ɛ mediema mrenyia ne mɔ anyunlu ɛke na maa bɛbua yɛ mu nwiɔ yɛ avinli ndɛne. 38 Ɛvolɛ 20 ɛhye mɔɔ me nee wɔ dɛnlanle la, wɔ mboane nee wɔ mbɔnkye ako amkpɔne ɛlɛ,+ yɛɛ meangu wɔ mboane nyinli ne mɔ bie meanli ɛlɛ. 39 Meanva nane biala mɔɔ nane anwo ɛzulolɛ tetele ye nu la meambɛlɛ wɔ.+ Medame mumua ne mefa bie mesie ɔ bo zo. Saa bɛwua nane ne mɔ bie alehyenlɛ nu anzɛɛ nɔɔzo a, ɛdie ɛfi me ɛkɛ. 40 Ewia bɔle me alehyenlɛ nu, ɛyɛlɛ hunle me nɔɔzo, yɛɛ mensolole nafelɛ.+ 41 Menlile ɛvolɛ 20 wɔ wɔ sua nu. Menzonlenle wɔ ɛvolɛ 14 mengyale ɛ mra mraalɛ nwiɔ ne yɛɛ menvale ɛvolɛ 6 meneanle wɔ nyɛmoa ne mɔ, noko ɛhakyile me ahatualɛ fane bulu.+ 42 Saa me papa Nyamenle ne,+ Ebileham Nyamenle ne nee Ahenle mɔɔ Ayezeke sulo ye*+ la ɛngyi me nzi a, anrɛɛ ɛbamaa meava me sa mgbane meahɔ. Nyamenle ɛnwu me amaneɛnwunlɛ nee me ɛvɛlɛ, na ɛhye ati a ɔhwile ɛ nyunlu anoma nɔe la.”+ 43 Akee Leeban buale Gyekɔbo kɛ: “Mraalɛ ne mɔ le me mra mraalɛ yɛɛ ngakula ne mɔ le me ngakula yɛɛ nyɛmoa ne mɔ le me nyɛmoa, yɛɛ debie biala mɔɔ ɛ nye gyi nwolɛ la le medame nee me mra mraalɛ ne mɔ ɛdeɛ. Duzu a mebahola meayɛ ye ɛnɛ meatia bɛ nee bɛ mra mɔɔ bɛwo bɛ la ɛ? 44 Bɛla maa yɛyɛ ngyekyeleɛ, ɛdawɔ yɛɛ medame, na ɔyɛ daselɛ wɔ yɛ mu nwiɔ yɛ avinli.” 45 Ɔti Gyekɔbo vale bolɛ kpɔnlanle ɛkɛ ne kɛ ngakyedeɛ.+ 46 Akee Gyekɔbo zele ɔ mediema mrenyia ne mɔ kɛ: “Bɛsesa awolɛ!” Na bɛsesale awolɛ bɛhuanle ye edukue. Ɛhye anzi bɛlile debie wɔ awolɛ edukue ne azo. 47 Na Leeban vɛlɛle ye Gyigaa-seehaduta,* noko Gyekɔbo vɛlɛle ye Galeɛde.* 48 Akee Leeban hanle kɛ: “Awolɛ edukue ɛhye le daselɛ wɔ yɛ avinli ɛnɛ.” Ɛhye ati a ɔvɛlɛle ye Galeɛde,+ 49 nee Ɛzinzalɛ Arane la, ɔluakɛ Leeban hanle kɛ: “Saa yɛ avinli tete a, Gyihova ɛzinza yɛ avinli. 50 Saa ɛkile me mra ne mɔ nyane na ɛgya mraalɛ gyɛne ɛboka me mra ne mɔ anwo a, ɔnva nwo kɛ awie biala ɛmboka yɛ nwo la, kakye kɛ Nyamenle le yɛ dasevolɛ.” 51 Leeban zele Gyekɔbo kɛ: “Awolɛ edukue ne ɛne, yɛɛ bolɛ ne mɔɔ mekpɔnla kɛ ngakyedeɛ wɔ yɛ mu nwiɔ yɛ avinli la ɛne. 52 Awolɛ edukue ɛhye le daselɛ, yɛɛ ngakyedeɛ ne di daselɛ+ kɛ menrɛdɛla awolɛ edukue ɛhye menrɛyɛ wɔ ɛtane yɛɛ ɛdawɔ noko ɛnrɛdɛla awolɛ edukue ɛhye nee ngakyedeɛ ne ɛnrɛyɛ me ɛtane. 53 Maa Ebileham Nyamenle ne+ nee Neehɔ Nyamenle ne, bɛ papa Nyamenle ne ɛbua yɛ mu nwiɔ yɛ avinli ndɛne.” Na Gyekɔbo vale Ahenle mɔɔ ye papa Ayezeke sulo ye la* hanle ndane.+ 54 Ɛhye anzi, Gyekɔbo bɔle afɔle wɔ boka ne azo na ɔdole ɛsalɛ ɔvɛlɛle ɔ mediema mrenyia ne mɔ kɛ bɛrali aleɛ. Ɔti bɛlile debie na bɛlale boka ne azo nɔe ne. 55 Na Leeban dwazole nwonlomɔ mangyee ne na ɔvole ye nlɔnra*+ nee ɔ mra mraalɛ ne mɔ anloa anwo na ɔyilale bɛ.+ Akee Leeban ziale hɔle sua nu.+\n^ Anzɛɛ “sua nu nyamenle.”\n^ Anzɛɛ “ye mbusuafoɔ.”\n^ Hibulu aneɛ nu, “Nea ɛ nwo boɛ na wɔanga edwɛkɛ kpalɛ anzɛɛ ɛtane wɔangile Gyekɔbo.”\n^ Hibulu aneɛ nu, “me mra mrenyia.”\n^ Hibulu aneɛ nu, “mɔɔ ka Ayezeke ɛzulolɛ.”\n^ Edwɛkɛ mɔɔ ɔkile “Daselɛ Edukue” wɔ Elam aneɛ nu la.\n^ Hiblulu edwɛkɛ mɔɔ ɔkile “Daselɛ Edukue.”\n^ Hibulu aneɛ nu, “mɔɔ ka ye papa Ayezeke ɛzulolɛ la.”


Mmafa ‘Gyihova anwo ɛya’ ɛlɛ Debiezukoalɛ\nƐzinzalɛ Arane—Debiezukoalɛ Ɛdeɛ | August 2013\nKENGA YE WƆ Afrikaans Albanian America Mumule Aneɛ Amharic Arabic Argentina Mumule Aneɛ Armenian Armenian (West) Aymara Azerbaijani Azerbaijani (Cyrillic) Bicol Bislama Brazil Mumule Aneɛ Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombia Mumule Aneɛ Croatian Czech Dangme Danish Dutch Efik English Estonian Ewe Finnish French Ga Georgian German Giliki Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Italy Mumule Aneɛ Japan Mumule Aneɛ Japanese Kazakh Kikongo Kikuyu Kinyarwanda Kirghiz Kirundi Kongo Korea Mumule Aneɛ Korean Kwangali Kwanyama Latvian Lingala Lithuanian Luo Macedonian Malagasy Malay Maltese Maya Mazatec (Huautla) Mexico Mumule Aneɛ Mixe (North Central) Mizo Moore Myanmar Nahuatl (Northern Puebla) Ndebele Ndonga Nepali Ngabere Norwegian Nzema Oromo Ossetian Pangasinan Papiamento (Curaçao) Persian Polish Portuguese (Brazil) Punjabi Quechua (Ayacucho) Quechua (Bolivia) Quichua (Imbabura) Rarotongan Romanian Russia Mumule Aneɛ Russian Samoan Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tatar Tetun Dili Thai Tigrinya Tiv Tsonga Turkish Twi Ukrainian Umbundu Urdu Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\nMmafa ‘Gyihova Anwo Ɛya’ Ɛlɛ\n“Sonla bɔ ɛbɛla mgbane na ɔte ɔfa ɔ nwo zo a, ɔfa [Gyihova] anwo ɛya.”—MRƐ. 19:3.\nDuzu a bahola amaa yɛava ‘Gyihova anwo ɛya’ a?\nNinyɛne nnu boni mɔ a baboa yɛ na yɛanva Nyamenle anwo ɛya a?\nSaa yɛyia ngyegyelɛ bie a, duzu a ɔwɔ kɛ yɛkakye a?\n1, 2. Duzu ati a ɔnle kɛ yɛfa alesama ngyegyelɛ ne anwo ɛzonle yɛsoa Gyihova ɛ? Maa ndonwo.\nFA YE kɛ ɛle agyalɛ nrenya mɔɔ ɛ nye die ɛ nwo kpalɛ. Kenle ko ɛkara sua nu a, wɔ debie biala ɛyɛ basaa. Wɔ mbia ɛbubu, wɔ ahyɛnze ɛzɛkye, wɔ kapɛte ɛtete. Wɔ awuke kɛnlɛma ne ɛzɛkye bɔkɔɔ. Ɔba ye zɔ a, asoo ɛbaha kɛ, “Duzu ati a me ye yɛle ɛhye a?” Anzɛɛ bie a ɛbaha kɛ, Ɛnee nwane a lile gyima ɛhye a? Ɔda ali kɛ kpuyia mɔɔ tɔ zo nwiɔ la yɛɛ ɛbabiza a, ɔluakɛ ɛze kɛ ɛ ye mɔɔ ɛkulo ye kɛ debie la ɛnrɛli gyima ɛhye.\n2 Ɛnɛ, yɛnwu kɛ evinli, basabasayɛlɛ, nee ɛbɛlatane ɛzɛkye alesama awuke ne. Kɛ Baebolo sukoavoma la, yɛze kɛ tɛ Gyihova a fa ngyegyelɛ ɛhye mɔ amuala ba a. Ɔbɔle azɛlɛ ne kɛ ɔyɛ paladaese. (Mɔl. 2:8, 15) Gyihova le ɛlɔlɛ Nyamenle. (1 Dwɔn 4:8) Ngɛlɛlera ne mɔɔ yɛzukoa la, ɛboa yɛ ɛmaa yɛnwu deɛmɔti ngyegyelɛ dɔɔnwo wɔ ewiade ye la. Ɔvi Seetan Abɔnsam “mɔɔ sie ɛtane ewiade ɛhye la.”—Dwɔn 14:30; 2 Kɔl. 4:4.\n3. Adwenle mɔɔ ɛndenrɛ la boni a yɛbahola yɛanyia a?\n3 Noko akee, yɛnrɛhola yɛnrɛva ngyegyelɛ mɔɔ yɛyia ye la amuala anwo ɛzonle yɛnrɛzoa Seetan. Kɛmɔti ɛ? Ɔluakɛ yɛ ngyegyelɛ ne bie mɔ vi yɛ nvonleɛ. (Bɛgenga Mɛla ne 32:4-6.) Ɔnva nwo kɛ yɛze ɛhye la, yɛ sinlidɔlɛ kola maa yɛnyia adwenle mɔɔ ɛndenrɛ na yɛyɛ ninyɛne mɔɔ awieleɛ bɔkɔɔ ne ɔbava ngyegyelɛ yeara la. (Mrɛ. 14:12) Adenle boni azo? Kɛ anrɛɛ yɛbavu yɛ nwo anzɛɛ Seetan wɔ ngyegyelɛ bie anwo la, yɛfu Gyihova emomu. Yɛbahola yɛava ‘Gyihova anwo ɛya’ bɔbɔ.—Mrɛ. 19:3.\n4, 5. Kɛzi Keleseɛnenli bahola ‘ava Gyihova anwo ɛya ɛ’?\n4 Asoo ɔwɔ kɛ yɛfa ‘Gyihova anwo ɛya’? Nɔhalɛ nu, nwolɛ ɛngyia. (Aye. 41:11) Duzu a yɛ nye la kɛ yɛbanyia a? Edwɛkɛdwɛndolɛ kɛlɛvolɛ bie hanle ye mekɛ bie kɛ: “Ɛ sa le ezinra somaa yemɔti ɛnrɛhola ɛ nee Nyamenle ɛnrɛho.” Bie bɔbɔ a ɔnrɛra ye ɛlɛ kɛ yɛbadendɛ yɛatia Gyihova. Noko Mrɛlɛbulɛ 19:3 ka kɛ “sonla bɔ ɛbɛla mgbane na ɔte ɔfa ɔ nwo zo a, ɔfa [Gyihova] anwo ɛya.” Ɛhɛe, sonla bahola ava Gyihova anwo ɛya wɔ ye ahonle nu. Nyɛleɛ ɛhye kola da ali wɔ adenle mɔɔ bɛnnwu ye kpalɛ la azo. Nyɛleɛ dɔɔnwo mɔɔ bie a le kɛ yɛlɛ edwɛkɛ yɛtia Gyihova, yɛtwehwe yɛ nwo yɛfi mediema nwo, yɛmboa asafo gyima la bahola ahile kɛ yɛva ɛya.\n5 Duzu a kola maa ‘yɛfa Gyihova anwo ɛya a’? Kɛ ɔkɛyɛ na yɛahoati ɛhane ɛhye ɛ? Ɔhyia kɛ yɛnyia kpuyia ɛhye mɔ anwo mualɛ. Ɔluakɛ, ɔfane yɛ nee Gyihova Nyamenle agɔnwolɛvalɛ ne anwo!\nDUZU A KOLA MAA ‘YƐFA GYIHOVA ANWO ƐYA A’?\n6, 7. Duzu ati a Mosisi mekɛ zo Yizilayɛma bɔle ɔ bo dendɛle bɛ nzo abo tiale Gyihova ɛ?\n6 Duzu a bahola amaa Gyihova nɔhalɛ sonvolɛ bie abɔ ɔ bo adendɛ atia Nyamenle wɔ ye ahonle nu a? Bɛmaa yɛzuzu ninyɛne nnu mɔɔ Baebolo ne ka kɛ ɔmanle menli bie mɔ dɔle ɛhane ɛhye anu la anwo.—1 Kɔl. 10:11, 12.\nSaa ɛtie ɛdendɛlɛ ɛtane a ɔbahola yeagyegye wɔ (Nea ɛdendɛkpunli 7)\n7 Awie mɔ ɛdendɛlɛ ɛtane kola gyegye yɛ. (Bɛgenga Mɛla ne 1:26-28.) Bɛliele Yizilayɛma bɛvile Yigyibiti akɛlɛzonlenlɛ nu la ɔtɛkyɛle. Gyihova ɛlua nwanwane adenle zo ɛva ngyegyelɛ bulu ɛra maanle atisesebɛ zɔhane azo, na yezɛkye Falo nee ye ɛlɔnema wɔ nyevile kɔkɔlɛ ne anu. (Ade. 12:29-32, 51; 14:29-31; Edw. 136:15) Ɛnee Nyamenle menli ne ɛziezie bɛ nwo kɛ bɛkɔ Ɛwɔkɛ Azɛlɛ ne azo. Noko, wɔ mekɛ titile ɛhye anu, Yizilayɛma dendɛle bɛ nzo abo tiale Gyihova. Duzu ati a bɛannyia diedi ɛ? Amaneɛbɔlɛ ɛtane ne mɔɔ busiama ne bie mɔ vale rale la manle bɛ ahonle dule. (Ɛdi. 14: 1-4) Duzu a vi nu rale a? Awolɛndoazo mumua ko angola angɔ “azɛlɛ kpalɛ” ne azo. (Mɛla 1:34, 35) Saa ɔdwu mekɛ ne bie a, asoo yɛbamaa awie mɔ ɛdendɛlɛ ɛtane azɛkye yɛ diedi na yɛadendɛ yɛ nzo abo wɔ kɛzi Gyihova nee yɛ lua la anwo ɔ?\n8. Duzu a manle Nyamenle menli ne dole Gyihova ɛzonle wɔ Ayezaya mekɛ zo a?\n8 Anwongyelelɛ nee ngyegyelɛ kola maa yɛ sa nu to. (Bɛgenga Ayezaya 8:21, 22.) Wɔ Ayezaya mekɛ zo, Dwuda maanle ne hɔle anwongyelelɛ nu. Ɛnee bɛ kpɔvolɛma ɛbɔ bɛ ɛyia. Aleɛ nwo hyianle. Ɛhɔne hunle bɛ nuhua dɔɔnwo. Noko, ɛnee sunsum nu ɛhɔne a wɔ ɛkɛ ne titile a. (Emɔ. 8:11) Kɛ anrɛɛ bɛbamaa Gyihova aboa bɛ wɔ bɛ anwongyelelɛ ne anu la bɛanyɛ, emomu, bɛwale bɛ belemgbunli ne nee bɛ Nyamenle ne “amonle.” Bɛvale bɛ ngyegyelɛ ne anwo ɛzonle bɛzoale Gyihova. Saa esiane bie to yɛ anzɛɛ yɛkɔ ngyegyelɛ nu a, asoo yɛdayɛ noko yɛbaha ye wɔ yɛ ahonle nu kɛ, ‘Mekɛ mɔɔ mengyianle Gyihova anwo la ɛnee ɔwɔ nienwu?’\n9. Duzu ati a Yizilayɛma nyianle adwenle mɔɔ ɛndenrɛ la wɔ Yizikeɛle mekɛ zo ɛ?\n9 Yɛnze edwɛkɛ ne amuala. Wɔ Yizikeɛle mekɛ zo, Yizilayɛma dele nganeɛ kɛ Gyihova “ɛnli pɛlepɛle ɔboalekɛ ɛnee bɛnze edwɛkɛ ne amuala!” (Yiz. 18:29) Ɛnee ɔle kɛ bɛyɛ bɛ nwo menli mɔɔ bua Nyamenle ndɛne a, bɛkpogyale bɛ pɛlepɛlelilɛ nwo ngyinlazo zo bɛdɛlale Gyihova ɛdeɛ ne na bɛgyinlanle bɛ ndelebɛbo ne mɔɔ ɛnli munli la azo bɛbuale ndɛne. Saa ɔdwu mekɛ ne bie na yɛnde Baebolo kɛlɛtokɛ, anzɛɛ ninyɛne bie mɔ mɔɔ sisi yɛ ɛbɛlabɔlɛ nu la abo kpalɛ a, asoo yɛbahola yɛade nganeɛ wɔ yɛ ahonle nu kɛ Gyihova “ɛnli pɛlepɛle” ɔ?—Dwobu 35:2.\n10. Kɛzi awie bahola ali Adam neazo ɛtane ne anzi ɛ?\n10 Yɛbɔ awie mɔ somolɛ wɔ yɛ ɛtane nwo. Adam bɔle Nyamenle somolɛ wɔ ye ɛtane nwo, ɔvi alesama mɔlebɛbo ne ala. (Mɔl. 3:12) Ɔwɔ nuhua kɛ ɛnee Adam ze Nyamenle Mɛla ne yɛɛ ɔ nye fuu ɔbule zo a, noko ɔbɔle Gyihova somolɛ. Nɔhalɛ nu, ɔzele Gyihova kɛ yeammaa ye yelɛ kpalɛ. Ɔvi zɔhane mekɛ ne, awie mɔ noko ɛli Adam neazo ne anzi, ɛbɔ Nyamenle somolɛ wɔ bɛ nvonleɛ nwo. Ɔfɛta kɛ yɛbiza kɛ, ‘Asoo me nvonleɛ nwo arɛlebɔlɛ nee anyezota bamaa meadendɛ meatia Gyihova ngyinlazo ne mɔ ɔ?’\n11. Duzu a yɛkola yɛsukoa yɛfi Dwona ɛkɛ a?\n11 Yɛyɛle angomedi. Ngapezonli Dwona vale ɛya wɔ Nenɛvɛ amra mɔɔ Gyihova zele bɛ anwunvɔne la anwo. (Dwona 4:1-3) Duzu ati ɔ? Bie a ɛnee ɔgyegye ye kɛ saa ɛzɛkyelɛ ne amba a, ɔ nyunlu bagua aze. Dwona manle kɛzi menli bɛabu ye la anwo hyianle ye dɛlale anwunvɔnezelɛ mɔɔ ɔbanyia yeamaa Nenɛvɛ amra mɔɔ nlunle bɛ nwo la. Asoo yɛdayɛ noko yɛbayɛ angomedi ‘yɛava Gyihova anwo ɛya’ kɛ yemaa awieleɛ ne ɛhyɛ somaa ɔ? Saa yɛva ɛvolɛ dɔɔnwo yɛha kɛ Gyihova kenle ne ɛbikye a, asoo ‘yɛbava Gyihova anwo ɛya’ ɔluakɛ menli tendɛ tia Baebolo ne anu edwɛkɛ ne mɔɔ yɛka la ati?—2 Pita 3:3, 4, 9.\nKƐ ƆKƐYƐ NA ‘YƐANVA GYIHOVA ANWO ƐYA LA’\n12, 13. Saa yɛbɔ ɔ bo kɛ yɛsu Gyihova gyimalilɛ bie anwo kpolera wɔ yɛ ahonle nu a, duzu a ɔnle kɛ yɛbu yɛ nye yɛgua zo a?\n12 Saa yɛ ahonle ne mɔɔ tɔ kɔ ɛtane zo la bɔ ɔ bo kɛ ɔsu Gyihova gyimalilɛ bie mɔ anwo kpolera a, duzu a yɛbahola yɛayɛ a? Kakye kɛ nrɛlɛbɛ ɛnle nu kɛ yɛkɛyɛ zɔ. Mrɛlɛbulɛ 19:3 ka kɛ: “Sonla bɔ ɛbɛla mgbane na ɔte ɔfa ɔ nwo zo a, ɔfa [Gyihova] anwo ɛya.” Mekɛ mɔɔ ɛhye wɔ yɛ adwenle nu la, akee bɛmaa yɛzuzu ninyɛne nnu mɔɔ baboa yɛ na bɛsanudolɛ ammaa yɛambɔ Gyihova somolɛ ɛlɛ la anwo.\n13 Mmabu ɛ nye ɛgua ɛ nee Gyihova bɛ agɔnwolɛvalɛ ne azo. Saa yɛ nee Nyamenle nyia agɔnwolɛvalɛ kpalɛ a, yɛnrɛva ɔ nwo ɛya. (Bɛgenga Mrɛlɛbulɛ 3:5, 6.) Ɔhyia kɛ yɛnyia anwodozo wɔ Gyihova anu. Eza ɔnle kɛ yɛbu yɛ nwo kɛ yɛze nrɛlɛbɛ, anzɛɛ yɛyɛ angomedi. (Mrɛ. 3:7; Nolo. 7:16) Saa ngyegyelɛ bie ba a ɔnrɛmaa yɛnrɛbɔ Gyihova somolɛ.\n14, 15. Duzu a baboa yɛ na awie mɔ ɛdendɛlɛ ɛtane angyegye yɛ ɛ?\n14 Mmamaa ɛdendɛlɛ ɛtane gyegye wɔ. Ɛnee Mosisi mekɛ zo Yizilayɛma lɛ ninyɛne dɔɔnwo mɔɔ bɛkola bɛgyinla zo bɛdie bɛdi kɛ Gyihova nee bɛ bɛahɔ Ɛwɔkɛ Azɛlɛ ne azo a. (Edw. 78:43-53) Noko mekɛ mɔɔ busiama ne mɔɔ ɛnlɛ diedi la vale amaneɛbɔlɛ ɛtane ne rale la, “bɛanva ye tumi ne . . . bɛangɔ adwenle nu.” (Edw. 78:42) Saa yɛdwenledwenle Gyihova gyimalilɛ nwo, na yɛkakye ninyɛne kpalɛ mɔɔ yeyɛ yemaa yɛ la a, agɔnwolɛvalɛ mɔɔ yɛ nee ye lɛ la anu bamia. Yemɔti, yɛnrɛmaa awie mɔ edwɛkɛ ɛtane ɛnrɛzɛkye yɛ nee Gyihova avinli.—Edw. 77:11, 12.\n15 Na saa yɛnyia adwenle ɛtane wɔ yɛ mediema nwo noko ɛ? Saa ɔba ye zɔ a, ɔbaha agɔnwolɛvalɛ mɔɔ yɛ nee Gyihova lɛ la. (1 Dwɔn 4:20) Mekɛ mɔɔ Yizilayɛma dendɛle tiale Aalɔn gyinlabelɛ ne la, Gyihova bule ye kɛ bɛlɛtendɛ bɛ nzo abo bɛatia Ɔdaye mumua ne. (Ɛdi. 17:10) Zɔhane ala a, saa yɛbɔ ɔ bo kɛ yɛtendɛ yɛ nzo abo yɛatia bɛdabɛ mɔɔ Gyihova ɛlɛdua bɛ nwo zo ahile ye ahyehyɛdeɛ ne foa mɔɔ wɔ azɛlɛ ye azo la adenle a, ɔbahile kɛ yɛlɛtendɛ yɛ nzo abo yɛatia Gyihova a.—Hib. 13:7, 17.\n16, 17. Saa yɛlɛyia ngyegyelɛ a, duzu a ɔwɔ kɛ yɛkakye a?\n16 Kakye kɛ tɛ Gyihova a fa ngyegyelɛ ba yɛ nwo zo a. Wɔ Ayezaya mekɛ zo ɛnee Yizilayɛma ɛhwe bɛ nwo ɛvi Gyihova anwo ɛdeɛ, noko ɛnee ɔkulo kɛ ɔboa bɛ. (Aye. 1:16-19) Ɔnva nwo ngyegyelɛ biala mɔɔ yɛbahɔ nu la, yɛ rɛle bahola akyekye na yɛanwu kɛ Gyihova dwenle yɛ nwo na ɔkulo kɛ ɔboa yɛ. (1 Pita 5:7) Yebɔ yɛ ɛwɔkɛ kɛ ɔbamaa yɛ anwosesebɛ mɔɔ ɔbamaa yɛahɔ zo yɛagyinla yɛ munlililɛ nu la.—1 Kɔl. 10:13.\n17 Saa bɛbua yɛ mgbɔvodɛne wɔ adenle bie azo kɛmɔ bɛyɛle nɔhavo Dwobu bɔbɔ la a, ɔwɔ kɛ yɛkakye kɛ tɛ Gyihova a yɛle a. Gyihova kyi nzisi; ɔkulo tenleneyɛlɛ. (Edw. 33:5) Ɔrɛla ye kɛ yɛbayɛ kɛ Dwobu agɔnwo Ɛlaehu mɔɔ hanle ɛhye la: “Ɔle bɛkyi kɛ Nyamenle kɛyɛ amumuyɛ, anzɛɛ Tumivolɛ ne kɛyɛ ɛtane.” (Dwobu 34:10) Gyihova ɛmmaa yɛ nwo ɛngyele yɛ, emomu, ɔmaa yɛ “ɛlolɛdeɛ kpalɛ biala nee ahyɛlɛdeɛ biala mɔɔ di munli la.”—Gye. 1:13, 17.\n18, 19. Duzu ati a ɔnle kɛ yɛmaa yɛ adwenle nu yɛ yɛ kesee wɔ Gyihova anwo ɛlɛ ɛ? Maa ndonwo.\n18 Mmamaa wɔ adwenle nu yɛ wɔ kesee wɔ Gyihova anwo ɛlɛ. Nyamenle di munli, yɛɛ ye adwenle le kpole tɛla yɛ ɛdeɛ ne. (Aye. 55:8, 9) Yemɔti ɔwɔ kɛ mɛlɛbɛnwoaze maa yɛdie yɛto nu kɛ tɛ ninyɛne ne amuala a yɛte ɔ bo a. (Wulo. 9:20) Ɔnla aze kɛ yɛbanwu edwɛkɛ bie anu nɔhalɛ ne kɔsɔɔti. Ɔda ali kɛ, wɔnwu nɔhalɛ mɔɔ wɔ ɛrɛlɛ ɛhye anu la: “Sonla mɔɔ dumua ka ye tendile la, ɛnea a ɛnee ɔdi benle, kyesɛ ko ne ɔdaye ɔka ye tendile na ɔbizebiza ye kpuyia.”—Mrɛ. 18:17.\n19 Saa yɛ gɔnwo bie mɔɔ yɛdie ye yɛdi la yɛ debie mɔɔ bie a yɛande ɔ bo ɛkɛ ne ala anzɛɛ yɛte nganeɛ kɛ tɛ ye adenle zo a, asoo yɛbabɔ ye somolɛ ɛkɛ ne ala kɛ yeyɛ ɛtane ɔ? Anzɛɛ yɛbagyakyi yɛamaa yɛaha, titile saa yɛ nee ye ɛlua ɛhyɛ a? Saa yɛfi ɛlɔlɛ nu yɛ nee yɛ gɔnwo mɔ mɔɔ bɛtɔ sinli la dua wɔ adenle zɛhae azo a, ɔbamaa yɛava yɛ rɛle yɛawula yɛ anwuma Selɛ ne mɔɔ ye ndenle nee ye adwenle le kpole tɛla yɛ la anu bɔkɔɔ!\n20, 21. Duzu ati a ɔnle kɛ yɛbɔ awie somolɛ a?\n20 Mmabɔ awie somolɛ. Duzu ati ɔ? Nɔhalɛ nu, bie a ɛnee yɛdi ɛzonle wɔ yɛ ngyegyelɛ bie mɔ anwo. Saa ɔle zɔ a, ɔwɔ kɛ yɛdie yɛto nu. (Gal. 6:7) Mmabɔ mɔdenle kɛ ɛbɔ Gyihova somolɛ wɔ wɔ ngyegyelɛ nwo. Kɛmɔti a nrɛlɛbɛ ɛnle nu kɛ yɛkɛyɛ zɔ ɛ? Suzu neazo ɛhye anwo: Kale bahola anriandi ndɛndɛ kpalɛ. Fa ye kɛ delava bie ɛva ye kale ɛnriandi ndɛndɛ yemaa yebo zo wɔ amie nu na kale ne ɛhɔzi. Asoo ahenle mɔɔ yɛle kale ne la di esiane ne anwo ɛzonle? Kyɛkyɛ! Zɔhane ala a Gyihova bɔle yɛ mɔɔ yɛkola yɛdi yɛ ti anwo a. Noko yemaa yɛ adehilelɛ mɔɔ yɛgyinla zo yɛsi kpɔkɛ kpalɛ a. Yemɔti duzu ati a yɛbabɔ yɛ Bɔvolɛ ne somolɛ wɔ yɛ nvonleɛ nwo ɛ?\n21 Nɔhalɛ nu, yɛ ngyegyelɛ ne amuala ɛnvi yɛ nvonleɛ nee nyɛleɛ ɛtane. Kɛmɔ “tɛ mekɛ ne amuala a bɛdi ye moavolɛ” la ati, ninyɛne dɔɔnwo sisi. (Nolo. 9:11) Noko, ɔnle kɛ yɛ rɛle fi ye ɛlɛ kɛ Seetan Abɔnsam a lumuale vale ɛtane rale a. (1 Dwɔn 5:19; Yek. 12:9) Ɔdaye a ɔle kpɔvolɛ ne a—tɛ Gyihova ɔ!—1 Pita 5:8.\nMAA Ɛ NYE ƐZƆ AGƆNWOLƐVALƐ MƆƆ Ɛ NEE GYIHOVA LƐ LA\nBɛyilale Dwɔhyua nee Kalɛbe ɔluakɛ bɛvale bɛ rɛle bɛwulale Gyihova anu (Nea ɛdendɛkpunli 22)\n22, 23. Saa ngyegyelɛ bie ati yɛ sa nu to a, duzu a ɔwɔ kɛ yɛkakye a?\n22 Saa ɛkɔ ngyegyelɛ nu a, kakye Dwɔhyua nee Kalɛbe. Nɔhavoma nwiɔ ɛhye mɔ vale amaneɛbɔlɛ kpalɛ rale, bɛanyɛ kɛ busiama bulu ne la. (Ɛdi. 14:6-9) Bɛhilele kɛ bɛdie Gyihova bɛdi. Yemɔ bɔbɔ anzi, ɛnee ɔwɔ kɛ bɛ nee Yizilayɛma mɔɔ ɛha la, di ahyimango wɔ fienemgbole ne anu ɛvolɛ 40. Asoo Dwɔhyua nee Kalɛbe dendɛle bɛ nzo abo anzɛɛ bɛvale ɛya, ɔluakɛ bɛdele nganeɛ kɛ bɛ nee bɛ anli ye boɛ ɔ? Kyɛkyɛ. Bɛvale bɛ rɛle bɛwulale Gyihova anu. Asoo bɛnyianle nwolɛ nyilalɛ? Ɛhɛe! Bɛ gɔnwo mɔ kɔsɔɔti wule fienemgbole ne anu, noko bɛ mu nwiɔ ɛdeɛ bɛhɔle Ɛwɔkɛ Azɛlɛ ne azo. (Ɛdi. 14:30) Zɔhane ala a, saa “yɛangyakyi” Gyihova ɛhulolɛdeɛ ɛyɛlɛ a ɔbayila yɛ a.—Gal. 6:9; Hib. 6:10.\n23 Saa ngyegyelɛ, awie mɔ anzɛɛ ɛdawɔ mumua ne wɔ sinlidɔlɛ maa ɛ sa nu to a, duzu a ɔwɔ kɛ ɛyɛ a? Fa wɔ adwenle sie Gyihova subane ngɛnlɛma ne mɔ azo. Maa Gyihova anyelazo ne ɛdɛnla wɔ adwenle nu. Biza ɛ nwo kɛ, ‘Saa tɛ Gyihova a anrɛɛ mewɔ nienwu?’ Twe bikye ye dahuu, mmafa Gyihova anwo ɛya ɛlɛ!\nFa nwa awie Fa nwa awie Mmafa ‘Gyihova Anwo Ɛya’ Ɛlɛ\nBɛde Bɛ Nwo\nƐBƐLABƆLƐ NU EDWƐKƐ Gyihova ‘Soa Me Adesoa Ne Mɔ Dahuu’\nAwovolɛ—Bɛtete Bɛ Mra Bɛvi Bɛ Ngakula Nu\nBɛdwenle Bɛ Gɔnwo Mɔ Anwo Na Bɛsosɔ Bɛ Nwo\nBɛdwenle Menli Mɔɔ Ɔwɔ Kɛ Bɛyɛ La Anwo\nYilaehya Nwunle Senle Ehwili—Na Ɛdawɔ Noko Ɛ?\nYƐ TETEDWƐKƐ Belemgbunli Ne Anye Liele Nwo!\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE—DEBIEZUKOALƐ ƐDEƐ August 2013\nFa nwa awie Fa nwa awie ƐZINZALƐ ARANE—DEBIEZUKOALƐ ƐDEƐ August 2013\nƐZINZALƐ ARANE—DEBIEZUKOALƐ ƐDEƐ August 2013


“Bɛsonle bolɛ.”—MATEYU 10:31\nMƆƆ ABƆDEƐ KILEHILE YƐ LA\nSaa bɛwo adɔma ɛkɛ ne ala a, dɔnehwele ko ne mɔɔ limoa la le mekɛ mɔɔ anwo hyia kpalɛ a. Duzu ati ɔ? Ɔluakɛ saa mrɛladane bikye bɛ mra kpalɛ wɔ dɔnehwele ko ne mɔɔ limoa wɔ bɛ awolɛ nu la anu a, ɔboa wɔ bɛ ɛnyilɛ nu na ɔmaa bɛte kpɔkɛ. *\nDuzu a ka ɛrɛladane ɔmaa ɔnyia ɛhulolɛ ɔmaa ɔ ra adɔma ɛ? Abɔlɔba Jeannette Crenshaw hilele nu wɔ The Journal of Perinatal Education ne anu kɛ: Wɔ mekɛ ɛhye anu, nwonane ne ye oxytocin, mɔɔ le debie bie mɔɔ wɔ nwonane ne anu la dɔɔnwo na “ɔmaa nganeɛ mɔɔ ɛrɛladane ne te maa ye adɔma ne la yɛ kpole na yemɔ maa ɔsɔ ye, ɔnea ɔ nyunlu na ɔmaa ye nyɛfonlɛ.” Nwonane ne eza ye debie fofolɛ mɔɔ “boa ninli ne ɔmaa ɔnyia ɛhulolɛ ɔmaa ɔ ra ne ndɛndɛ” na ɔmaa ninli ne bikye kakula ne kpalɛ. Duzu ati a ɛhye le debie titili a?\nKɛzi ɛrɛladane nee ɔ ra bikye bɛ nwo kpalɛ la le debie mɔɔ Gyihova Nyamenle, * yɛ Bɔvolɛ ne mɔɔ lɛ ɛlɔlɛ la a yɛle a. Belemgbunli Devidi hanvole Nyamenle kɛ ‘ɔyele ye ɔvile ɔmɔ akunlu’ na yeamba debie biala ando ye wɔ ye mame asa nu la. Ɔyɛle asɔne kɛ: “Bɛvale me bɛdole ɛ nwo zo ɔvi me awolɛ nu; yɛɛ suminli kɛ ɔmɔ wole me la wɔmɔ a ɛle me Nyamenle a.”—Edwɛndolɛ 22:9, 10.\nSUZU NWO: Saa Nyamenle a bɔle deɛ kpomgbondee ɛhye amaa ɛrɛladane ava debie biala mɔɔ ɔ ra ne hyia nwo la amaa ye a, asoo yɛnrɛhola yɛnrɛha kɛ “yɛle Nyamenle amra” mɔɔ ɔdwenle yɛ nwo ɔ?—Gyima ne 17:29.\nMƆƆ BAEBOLO NE KA YE WƆ NYAMENLE ANYE MƆƆ WƆ YƐ NWO ZO ANWO LA\nGyisɛse Kelaese mɔɔ ze Bɔvolɛ ne tɛla awie biala la hanle kɛ: “Bɛndɔne ngɛsanloma nwiɔ kapɛlɛ ɔ? Noko bɛ nuhua ko bɔbɔ ɛndɔ aze mɔɔ bɛ Ze ne ɛnze nwolɛ ɛhwee a. Na bɛ ti zo enrinli bɔbɔ bɛdia ɔ muala. Yemɔti bɛmmasulo; bɛsonle bolɛ bɛtɛla ngɛsanloma dɔɔnwo.”—Mateyu 10:29-31.\nYɛ nuhua ekyi bie a bu nloma ngyikyi ɛhye mɔ a, na akee saa nuhua bie tɔ aze a, ɔ nwo edwɛkɛ ɛngyia yɛ fee. Noko yɛ anwuma Selɛ ne nwu bɛ nuhua ko biala! Nloma dɔɔnwo bɔbɔ anwo ɛngyia ye ɛndɛla menli. Ɛzukoalɛdeɛ ne ɛne: ‘Mmasulo’ kɛ Nyamenle ɛnnwu wɔ. Nɔhalɛ nu, ɔ nye die ɛ nwo kpalɛ!\nNyamenle kpondɛ yɛ boɛyɛlɛ na ɔfi ɛlɔlɛ nu ɔnea yɛ nwo zo\nNgɛlɛlera ne maa yɛnyia anwodozo\n“[Gyihova] anye wɔ ɛleka biala, ɔnwu mɔɔ le kpalɛ nee mɔɔ le ɛtane la amuala.”—MRƐLƐBULƐ 15:3.\n“[Gyihova] anye wɔ tenlenema anwo zo, yɛɛ ɔte bɛ ɛzunlɛ.”—EDWƐNDOLƐ 34:15.\n“Wɔ ɛhulolɛ kpundii ne ati mebali fɛlɛko na me nye alie, ɔboalekɛ wɔnwu me amaneɛnwunlɛ; wɔnwu munzule mɔɔ ɛdo me la.”—EDWƐNDOLƐ 31:7.\n“MENDELE NGANEƐ KƐ GYIHOVA ƐNGULO ME”\nSaa yɛnwu kɛ Nyamenle kpondɛ yɛ boɛyɛlɛ na ɔfi ɛlɔlɛ nu ɔnea yɛ nwo zo a, asoo ɔbaha yɛ ɛbɛlabɔlɛ? Kpalɛ kpalɛ. Hannah * mɔɔ vi England la hilehilele nu kɛ:\n“Fane dɔɔnwo ne ala ɛnee mete nganeɛ kɛ Gyihova ɛngulo me edwɛkɛ yɛɛ ɔndie me asɔneyɛlɛ. Ɛnee mete nganeɛ kɛ menlɛ diedi la ati ɔ. Mendele nganeɛ kɛ ɔlɛtwe me nzo anzɛɛ yekpo me ɔluakɛ me nwo ɛngyia. Mendele nganeɛ kɛ Nyamenle ɛndwenle me nwo.”\nNoko akee, kɛkala Hannah ɛnwu ye kɛ Gyihova anye wɔ ɔ nwo zo na ɔkulo ye. Duzu a maanle ye adwenle hakyile a? Ɔhilele nu kɛ: “Ɛnee ɔle ngyikyi ngyikyi. Mekakye Baebolo nwo ɛdendɛlɛ bie mɔɔ bɛmaanle ye ɛvolɛ dɔɔnwo mɔɔ ɛze la. Ɛnee ɔfale Gyisɛse ɛkpɔnedeɛ ne anwo. Ɔnyianle tumi kpole wɔ me nwo zo, ɔmaanle menyianle anwodozo kɛ Gyihova kulo me. Na saa ɔbua me asɔneyɛlɛ a, ɔmaa mesu. Ɔluakɛ menwunle kɛ Gyihova kulo me. Eza Baebolo ɛzukoalɛ yɛɛ Kilisienema nyianu mɔɔ mekɔ la, ɛmaa mezukoa Gyihova anwo debie dɔɔnwo, ye subane yɛɛ kɛzi ɔte nganeɛ ɔmaa yɛ la. Kɛkala menwu ye wienyi kɛ Gyihova gyi me nzi yɛɛ ɔkulo yɛ muala na ɔlɛ ɛhulolɛ kɛ ɔbaboa yɛ nuhua ko biala.”\nMɔɔ Hannah hanle la maa anwosesebɛ. Noko kɛzi ɛbanyia anwodozo kɛ Nyamenle te wɔ edwɛkɛ bo na ɔze kɛzi ɛte nganeɛ la ɛ? Edwɛkɛ mɔɔ doa zo la babua kpuya zɔhane.\n^ ɛden. 3 Ɔyɛ se ɔmaa mrɛladane bie mɔ mɔɔ nyia awolɛ nu ewule bie mɔɔ bɛfɛlɛ ye postpartum depression la kɛ bɛbabikye bɛ mra ne mɔ kpalɛ. Noko akee, ɔnle kɛ bɛte nganeɛ kɛ ɔle bɛ nvonleɛ. U.S. National Institute of Mental Health ka kɛ, “nwonane nu nee nganeɛdelɛ nu ninyɛne bie a fa ewule ɛhye ba a . . . na tɛ kɛ bie a ɔle ninli ne nvonleɛ.” Saa ɛkulo kɛ ɛnwu ɛhye anwo edwɛkɛ dɔɔnwo a, nea “Understanding Postpartum Depression” mɔɔ wɔ June 8, 2003, Awake! ne anu la.\n^ ɛden. 5 Baebolo ne maa yɛnwu kɛ Nyamenle duma a le Gyihova.—Edwɛndolɛ 83:18, NW.\n^ ɛden. 15 Bɛhakyi aluma bie mɔ mɔɔ wɔ edwɛkɛ ɛhye mɔ anu la bie mɔ.\nNinyɛne mɔɔ Nyamenle ze ye wɔ yɛ nwo yɛɛ kɛzi ɔbɔle yɛ la maa yɛ anwodozo kɛ amgba Nyamenle te yɛ edwɛkɛ bo kpalɛ.


Mɔɔ Limoa Kɔmaa Kɔlentema 11:1-34\n11 Bɛzukoa me, kɛ mɔɔ medame noko mesukoa Kelaese la.+ 2 Mekanvo bɛ ɔluakɛ wɔ ninyɛne kɔsɔɔti anu bɛkakye me yɛɛ bɛdi ngilehilelɛ ne mɔ azo pɛpɛɛpɛ kɛ mɔɔ menvale memaanle bɛ la. 3 Noko, mekulo kɛ bɛnwu ye kɛ nrenyia biala ati a le Kelaese;+ raalɛ noko ati a le nrenyia;+ Kelaese noko ati a le Nyamenle.+ 4 Nrenyia biala mɔɔ ɛlɛyɛ asɔne anzɛɛ ɛlɛka ngapezo mɔɔ ɔkɛheda ɔ ti zo la gua ɔ ti ne* anyunlu aze; 5 na raalɛ biala mɔɔ ɛlɛyɛ asɔne anzɛɛ ɛlɛka ngapezo+ mɔɔ yeangeda ɔ ti zo la gua ɔ ti ne* anyunlu aze, ɔluakɛ ɔle kɛ raalɛ mɔɔ yekpa ɔ ti enrinli ala la. 6 Na saa raalɛ angeda ɔ ti zo a, ɛnee ɔwɔ kɛ ɔpepɛ ye enrinli ne; na saa ɔle anyiemgba ɔmaa raalɛ kɛ ɔkɛpepɛ ye enrinli anzɛɛ ɔkɛkpa ɔ ti enrinli a, ɛnee noko ɔwɔ kɛ ɔkeda zo. 7 Na ɔnle kɛ nrenyia keda ɔ ti zo ɔluakɛ ɔle Nyamenle ɛsaso+ nee ye anyunlunyia, noko raalɛ le nrenyia anyunlunyia. 8 Ɔluakɛ nrenyia ɛnvi raalɛ nu a rale a, emomu raalɛ a vi nrenyia nu rale a.+ 9 Bieko, tɛ raalɛ ti a bɛbɔle nrenyia a, emomu nrenyia ti a bɛbɔle raalɛ a.+ 10 Ɛhye ati a ɔwɔ kɛ raalɛ nyia tumi nwo sɛkɛlɛneɛ wɔ ɔ ti zo la, ɔlua anwumabɔvolɛ ne mɔ ati.+ 11 Noko akee, wɔ Awulae anu, nrenyia ɛngɔ ɛngyakyi raalɛ, yɛɛ raalɛ ɛngɔ ɛngyakyi nrenyia. 12 Na kɛ mɔɔ raalɛ vi nrenyia nu a rale la,+ zɔhane ala a nrenyia noko dua raalɛ nwo zo ba a; noko ninyɛne kɔsɔɔti vi Nyamenle.+ 13 Bɛdabɛ bɛbua: Asoo ɔle kpalɛ kɛ raalɛ kɛzɛlɛ Nyamenle wɔ mekɛ mɔɔ ɔtɛkedale ɔ ti zo la ɔ? 14 Asoo kɛzi bɛbɔle sonla la ɛngile kɛ enrinli ndendenle gua nrenyia nyunlu aze, 15 na saa raalɛ lɛ enrinli ndendenle a, ɔwula ye anyunlunyia ɔ? Ɔluakɛ bɛva ye enrinli ne bɛmaa ye kɛ ɔva ɔheda ɔ ti zo. 16 Noko saa awie kulo kɛ ɔsu ɛhye anwo kpolera a, yɛdayɛ anzɛɛ Nyamenle asafo ne mɔ ɛnlɛ debie gyɛne bieko kɛ ɛhye ala. 17 Noko mekɛ mɔɔ melɛfa adehilelɛ ɛhye mɔ meamaa bɛ la menrɛhanvo bɛ, ɔluakɛ bɛ nyianu ne mɔ ɛmboa bɛ, emomu ɔmaa bɛdi nyane. 18 Mɔɔ limoa la, mede kɛ saa bɛyia nu kɛ asafo a mgbakyemgbakyenu wɔ bɛ avinli; na medie ɛhye foa ko bie medi. 19 Kɛ ɔde ye biala la mgbakyemgbakyenu bara bɛ avinli,+ amaa bɛdabɛ mɔɔ Nyamenle die bɛ to nu la ala ali kpalɛ. 20 Saa bɛyia nu wɔ ɛleka ko a, bɛngola bɛnli Awulae Nɔsolɛ Aleɛ ne wɔ adenle kpalɛ zo.+ 21 Ɔluakɛ saa mekɛ dwu kɛ bɛdi a, bɛ nuhua biala dimoa di ye nɔsolɛ aleɛ, yemɔti mɔɔ ɛhɔne ɛlɛku bie la ɛnee bie noko ɛbo. 22 Bɛnlɛ azua mɔɔ bɛdi na bɛno wɔ nu ɔ? Anzɛɛ bɛmbu Nyamenle asafo ne na bɛgua bɛdabɛ mɔɔ bɛnlɛ bie la anyunlu aze ɔ? Duzu edwɛkɛ a menga mengile bɛ a? Menganvo bɛ ɔ? Menrɛhanvo bɛ wɔ ɛhye anwo. 23 Mɔɔ menyianle ye menvile Awulae ɛkɛ ne la, yemɔ ala a medame noko menvale memaanle bɛ a, kɛ nɔe ne+ mɔɔ bɛbaye Awulae Gyisɛse bɛamaa la ɔvale paano, 24 na mɔɔ ɔlale ase ɔwiele la, ɔbubule nu na ɔhanle kɛ: “Ɛhye gyi ɛkɛ ne maa me sonlabaka ne+ mɔɔ bɛdabɛ ti bɛbava bɛabɔ afɔle la. Bɛhɔ zo bɛyɛ ɛhye bɛva bɛhakye me.”+ 25 Zɔhane ala a ɔyɛle kanrɛlɛ ne+ wɔ mekɛ mɔɔ bɛlile nɔsolɛ aleɛ ne bɛwiele la a, na ɔhanle kɛ: “Kanrɛlɛ ɛhye gyi ɛkɛ ne maa ngyekyeleɛ fofolɛ ne+ mɔɔ bɛbalua me mogya ne azo bɛayɛ la.+ Mekɛ biala mɔɔ bɛkɛnlo nu la, bɛyɛ ye zɔhane bɛva bɛhakye me.”+ 26 Na mekɛ biala mɔɔ bɛkɛli paano ɛhye na bɛkɛnlo kanrɛlɛ ɛhye anu la, ɛnee bɛlɛbɔ Awulae ewule ne nolo kɔkpula kɛ ɔkɛra. 27 Zɔhane ati awie biala mɔɔ kɛli paano ne anzɛɛ kɛnlo Awulae kanrɛlɛ ne anu wɔ adenle mɔɔ ɛnfɛta la azo la, bali Awulae sonlabaka ne nee ye mogya ne anwo fɔlɛ. 28 Mɔɔ limoa la, maa ahenle ɛnleɛnlea ɔ nwo nu+ ɔva ɔzɔ ɔ nwo ɔnlea kolaa na yeali paano ne na yeanlo kanrɛlɛ ne anu. 29 Ɔluakɛ awie mɔɔ di na ɔno na ɔnze mɔɔ sonlabaka ne kile la, di na ɔno na ɔfa ndɛnebualɛ ɔba ɔ nwo zo. 30 Ɛhye ati a bɛ nuhua dɔɔnwo ɛyɛ bɛtɛɛ na bɛ nwo ɛtoto bɛ, na bie mɔ noko ɛla wɔ ewule* nu la.+ 31 Na saa yɛkola yɛnwu kɛzi yɛdayɛ mumua ne yɛde la a, bɛnrɛbua yɛ ndɛne. 32 Noko saa bɛbua yɛ ndɛne a, ɛnee Gyihova* ɛdenrɛ yɛ+ amaa bɛambua yɛ fɔlɛ bɛamboka ewiade ne anwo.+ 33 Zɔhane ati, me mediema, saa bɛyia nu kɛ bɛdi aleɛ ɛhye a, anrɛɛ bɛhendɛ bɛ nwo. 34 Saa ɛhɔne ɛlɛku awie a, ɔli debie wɔ sua nu amaa bɛyia nu a bɛambua bɛ ndɛne.+ Na edwɛkɛ mɔɔ ɛha la ɛdeɛ, saa meba lɔ a, mebanlea meaha.\n^ Ɔda ali kɛ ɛhye kile sunsum nu ewule.


Kɛ Ɔkɛyɛ Na Wɔadɛnla Aze Dahuu Ɛ? (1 Dwɔn 2:17)\nKENGA YE WƆ Afrikaans Albanian Amharic Arabic Armenian Azerbaijani Baoule Batak (Toba) Bislama Brazil Mumule Aneɛ Cambodian Catalan Cebuano Chavacano Chichewa Chin (Hakha) Chinese (Shanghainese) Chinese (Sichuanese Chinese (Yunnanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga (Malawi) Chitumbuka Chiyao Croatian Czech Danish Dutch English Estonian Ewe Faroese Fijian Finnish Fon French Georgian German Giliki Greenlandic Gun Hibulu Hiligaynon Hmong (White) Hungarian Iban Icelandic Igbo Iloko Indonesian Isoko Italian Japanese Kamba Kannada Kikaonde Kiluba Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Kwanyama Kyangonde Lingala Lithuanian Luganda Luo Luvale Malagasy Malay Malayalam Maltese Mambwe-Lungu Moore Myanmar Ndebele (Zimbabwe) Nepali Norwegian Nzema Oromo Ossetian Pangasinan Pennsylvania German Persian Polish Portuguese (Brazil) Portuguese (European) Quichua (Chimborazo) Romanian Russian Samoan Sango Serbian (Cyrillic) Serbian (Roman) Setswana Seychelles Creole Shona Sidama Sinhala Slovak Slovenian Spanish Sranantongo Sunda Swahili Swati Swedish Tagalog Tatar Telugu Tetun Dili Thai Tigrinya Tsonga Turkish Twi Tzotzil Ukrainian Urdu Urhobo Uruund Uzbek Uzbek (Roman) Valencian Venda Vietnamese Welsh Xhosa Yoruba Zapotec (Quiatoni) Zulu\nKɛ Ɔkɛyɛ Na Wɔadɛnla Aze Dahuu Ɛ?\nBaebolo ne bɔ ɛwɔkɛ kɛ: “Awie mɔɔ yɛ mɔɔ Nyamenle kpondɛ la badɛnla aze dahuu.” (1 Dwɔn 2:17, Holy Bible—Easy-to-Read Version) Duzu a Nyamenle kpondɛ kɛ ɛyɛ a?\nSukoa Nyamenle nee ɔ Ra Gyisɛse anwo debie. Gyisɛse hanle ye wɔ asɔneyɛlɛ nu hilele Nyamenle kɛ: “Ɛhye a le dahuu ngoane a, kɛ bɛkɛnwu wɔ, nɔhalɛ Nyamenle kokye ne, nee mɔɔ ɛzoanle ye la, Gyisɛse Kelaese.” (Dwɔn 17:3) Duzu a Nyamenle nee Gyisɛse mɔɔ ‘yɛnwu’ bɛ la kile a? Yɛbahola yɛanwu bɛ ɔlua Baebolo ne mɔɔ yɛbazukoa na yɛava nuhua edwɛkɛ ne yɛabɔ yɛ ɛbɛla la azo. * Baebolo ne maa yɛnwu Gyihova Nyamenle mɔɔ le yɛ Bɔvolɛ nee yɛ ngoane Maavolɛ la adwenle wɔ ninyɛne nwo. (Gyima ne 17:24, 25) Eza Baebolo ne maa yɛnwu ɔ Ra Gyisɛse mɔɔ hilehilele “edwɛkɛ mɔɔ maa dahuu ngoane la.”—Dwɔn 6:67-69.\nNyia Gyisɛse ɛkpɔnenlɛ afɔlebɔlɛ ne anu diedi. Gyisɛse rale azɛlɛ ye azo kɛ “ɔbazonle na yeava ye ngoane yeayɛ ɛkpɔnedeɛ.” (Mateyu 20:28) Gyisɛse ɛkpɔnelɛ afɔlebɔlɛ ne ɛmaa alesama ɛnyia anyelazo kɛ bɛbadɛnla aze dahuu wɔ Paladaese azɛlɛ zo. * (Edwɛndolɛ 37:29) Gyisɛse hanle kɛ: “Nyamenle hulole ewiade ne kpole kpalɛ yemɔti ɔvale ɔ Ra kokye ne ɔmaanle, amaa awie biala mɔɔ kɛnyia diedi wɔ ye nu la bɛanzɛkye ye na yeanyia dahuu ngoane.” (Dwɔn 3:16) Yɛ ye nzonlɛ kɛ, saa yɛdie Gyisɛse yɛdi ala a ɛnee ɔtɛwiele. Ɔwɔ kɛ ‘yɛda diedi zɔhane ali,’ na yɛkpa kɛ yɛbali ye ngilehilelɛ zo na yeayɛ ɔ Ze ɛhulolɛdeɛ.—Mateyu 7:21; Gyemise 2:17.\nƐ nee Nyamenle ɛnyia agɔnwolɛvalɛ mɔɔ anu yɛ se. Nyamenle kulo kɛ yɛtwe yɛbikye ye na yɛyɛ ɔ gɔnwo. (Gyemise 2:23; 4:8) Nyamenle wɔ ɛkɛ dahuu. Ɔnrɛwu ɛlɛ, yɛɛ ɔkulo kɛ ɔ gɔnwo mɔ noko tɛnla aze dahuu. Nyamenle ɛlua ye Edwɛkɛ ne azo yemaa yɛnwu mɔɔ ɔkulo kɛ ye azonvolɛ nyia la: “[Gyihova] ɛmaa bɛnyi bɛhyɛ!”—Edwɛndolɛ 22:26.\nAdalɛ Edwɛkɛ Mɔɔ Fale Dahuu Asetɛnla Nwo\nAdalɛ edwɛkɛ: Sonla mɔdenlebɔlɛ bahola amaa yɛadɛnla aze dahuu.\nNɔhalɛ edwɛkɛ: Anyuhɔlɛ mɔɔ bɛnyia ye wɔ ayileyɛlɛ nu la maa menli te nganeɛ kɛ bɛbadɛnla aze bɛahyɛ, noko mɔdenlebɔlɛ ɛhye ɛnrɛmaa alesama ɛnrɛdɛnla aze dahuu. Nyamenle ala a bahola amaa yɛ dahuu ngoane a, ɔluakɛ ɔ ngomekye ala a ɔle “ngoane nzufeanvea a.” (Edwɛndolɛ 36:9) Yebɔ ɛwɔkɛ kɛ “ɔbame ewule bɔkɔɔ,” na yeamaa alesama mɔɔ di nɔhalɛ la anyia dahuu ngoane.—Ayezaya 25:8; 1 Dwɔn 2:25.\nAdalɛ edwɛkɛ: Maanle titili bie mɔ azo menli a badɛnla aze dahuu a.\nNɔhalɛ edwɛkɛ: Nyamenle ɛnyɛ nyeyenu. Emomu, “wɔ maanle biala anu awie biala mɔɔ sulo ye na ɔyɛ mɔɔ ɔle kpalɛ la, ɔdie ye ɔto nu.” (Gyima ne 10:34, 35) Awie biala mɔɔ tie Nyamenle la bahola adɛnla aze dahuu ɔnva nwo maanle anzɛɛ abusua mɔɔ ɔvi nu la.\nAdalɛ edwɛkɛ: Dahuu ngoane asetɛnla bavonle yɛ.\nNɔhalɛ edwɛkɛ: Nyamenle ne mɔɔ kulo yɛ na ɔkulo kɛ yɛ nye die la yɛɛ ɛva dahuu ngoane ɛbɔ yɛ ɛwɔkɛ a. (Gyemise 1:17; 1 Dwɔn 4:8) Ɔze kɛ saa yɛ nye balie a, ɔwɔ kɛ yɛnyia gyima mɔɔ yɛ kunlu dwo nwo la yɛyɛ. (Nolobɔvo ne 3:12) Nyamenle ɛbɔ ɛwɔkɛ kɛ, menli mɔɔ badɛnla aze dahuu wɔ azɛlɛ ye azo la akunlu badwo bɛ nwo, bɛbanyia gyima kpalɛ bɛayɛ na bɛ nee bɛ alɔvolɛ anye alie.—Ayezaya 65:22, 23.\nBieko, menli mɔɔ badɛnla aze dahuu la bahɔ zo azukoa bɛ Bɔvolɛ ne nee ye nwanwane gyima ne mɔ anwo ninyɛne fofolɛ dɔɔnwo. Ɔbɔle sonla kɛ ɔdɛnla aze dahuu na ɔzukoa ɔ nwo debie dɔɔnwo ɔnva nwo bɔbɔ kɛ ‘ɔnrɛnwu mɔɔ Nyamenle ɛyɛ, ɔvi mɔlebɛbo mɔɔ kɔ awieleɛ’ la. (Nolobɔvo ne 3:10, 11) Yemɔti, menli mɔɔ badɛnla aze dahuu la bazukoa na bɛayɛ ninyɛne fofolɛ mɔɔ yɛ anyelielɛ la dahuu.\n^ ɛden. 2 Gyihova Alasevolɛ yɛ Baebolo ɛzukoalɛ mɔɔ bɛnlie ɛhwee a. Saa ɛkpondɛ nwolɛ edwɛkɛ dɔɔnwo a, nea Kɛzi Bɛyɛ Baebolo Ɛzukoalɛ Ɛ? vidio ne.\n^ ɛden. 3 Nea edwɛkɛ “Kɛzi Gyisɛse Die Ngoane Ɛ?”\nNgoane & Ewule Baebolo Kpuya Mɔɔ Bɛbua Nyia Nyamenle Anu Diedi Nyamenle Anu Diedi\nKɛzi Gyisɛse Die Ngoane Ɛ?\nDuzu ati a ɔwɔ kɛ Gyisɛse sɛlɛ maa yɛ a? Yɛnyia diedi wɔ Gyisɛse anu ala a yɛbanyia ngoane ɔ?\nFa nwa awie Fa nwa awie Kɛ Ɔkɛyɛ Na Wɔadɛnla Aze Dahuu Ɛ?\nijwbq edwɛkɛ 147


Sogyanli Neeman Ɛlɛtie Yizilayɛnli Kakula Raalɛ Ne | Ngakula Baebolo Ɛzukoalɛdeɛ\nSogyanli Bie Nee Kakula Raalɛ Ekyi Ne\nBɛvale Yizilayɛnli kakula raalɛ ekyi bie bɛhɔle Selea maanle nu. Ɛnee ɛkɛ ne ɛmbikye ye sua zo fee. Selea sogyama vale ye vile ye awovolɛ anwo na kɛkala, ɔle sogya kpanyinli Neeman aye ne sonvolɛ. Kakula ekyi ne sonle Gyihova noko menli mɔɔ ɔ nee bɛ de la ɛnzonle ye.\nEwule ɛzulolɛ bie guale Neeman anwo ɔmaanle ɔdele nyane dahuu. Ɛnee kakula raalɛ ekyi ne kpondɛ kɛ ɔboa ye. Ɔhanle ɔhilele Neeman aye ne kɛ: ‘Meze awie mɔɔ bahola ayɛ ɛ hu ayile a. Gyihova ngapezonli bie wɔ Yizilayɛ, bɛfɛlɛ ye Yilaehya. Ɔbahola yeayɛ ɛ hu ayile.’\nNeeman aye ne hanle mɔɔ kakula raalɛ ne hanle la hilele ɔ hu. Neeman liele dole nu na ɔhɔnwunle Yilaehya wɔ Yizilayɛ. Ɛnee Neeman anye la kɛ Yilaehya balie ye kɛ sonla kpole bie la. Noko Yilaehya zoanle ye sonvolɛ ne maanle ɔhɔyiale Neeman na ɔzele ye kɛ: ‘Kɔbia Azule Dwɔdan ne anu fane nsuu na ɛbade kpɔkɛ.’\nNeeman arɛle bɔle na ɔhanle kɛ: ‘Ɛnee medwenle kɛ ngapezonli ne bavɛlɛ ye Nyamenle ne, na yeava ɔ sa yeawɔza me ewule ne azo yeayɛ me ayile. Noko ɔse mengɔmbia azule ɛhye mɔɔ wɔ Yizilayɛ la anu. Yɛlɛ azule mgbalɛ wɔ Selea. Duzu ati a mengɔmbia bie ɛ?’ Neeman vale ɛya na ɔvile Yilaehya sua nu ɛkɛ.\nNeeman sonvolɛma ne boale ye maanle ɔdwenle edwɛkɛ ne anwo. Bɛbizale ye kɛ: ‘Saa ɔhanle kɛ ɛyɛ debie ɛsesebɛ bie a, anrɛɛ ɛnrɛyɛ ɔ? Mɔɔ ngapezonli ne se ɛyɛ la ɛnyɛ se. Duzu ati a ɛnrɛhɔdɔ azule ne anu a?’ Neeman diele bɛ. Ɔhɔdɔle Azule Dwɔdan ne anu fane nsuu. Mɔɔ Neeman wiele la, akee ɔdele kpɔkɛ bɔkɔɔ. Ɔ nye liele kpole na ɔhɔyɛle Yilaehya mo. Neeman hanle kɛ: ‘Kɛkala, menwu kɛ Gyihova a le nɔhalɛ Nyamenle ne a.’ Mɔɔ Neeman rale sua nu mɔɔ ɛnee yede kpɔkɛ la, ɛnea a kɛzi Yizilayɛnli kakula raalɛ ne dele nganeɛ ɛ?\n“Ngakula nee mbɔdɔma anloa nu a, wɔziezie ayɛlɛyelɛ” a.—Mateyu 21:16\nKpuya: Asoo ɛnee ɔyɛ se ɔmaa Yizilayɛnli kakula raalɛ ne kɛ ɔ nee Neeman aye ne badendɛ ɔ? Duzu a maanle ɔnyianle akɛnrasesebɛ a?\n2 Arelemgbunli 5:1-19; Luku 4:27\nFa nwa awie Fa nwa awie Sogyanli Bie Nee Kakula Raalɛ Ekyi Ne\nlfb ɛzukoalɛdeɛ 51 m. 124-125


Ɛzonlenlɛ Sua Afɔlebɔlɛ Wɔ Gyisɛse Mekɛ Zo, Nee Baebolo Kɛlɛvolɛ Luku Nɔhalɛ Edwɛkɛ Ne | Asoo Ɛze?\nKENGA YE WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Finnish French Ga Georgian German Giliki Greenlandic Guarani Haitian Creole Hibulu Hiligaynon Hungarian Igbo Iloko Indonesian Isoko Italian Japanese Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Latvian Lingala Lithuanian Luganda Luo Macedonian Malagasy Malay Maltese Maya Mongolian Myanmar Nepali Ngabere Norwegian Nyaneka Nzema Oromo Otetela Papiamento (Aruba) Persian Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tigrinya Tiv Tshiluba Tsonga Turkish Twi Ukrainian Umbundu Urdu Uzbek Vietnamese Xhosa Yoruba Zulu\nGyisɛse mekɛ zo, kɛzi ɛnee bɛye ɛzonlenlɛ sua ne anwo ndoboa ɛ?\nƐnee ɛzonlenlɛ sua ndoboa ɛlɛka ne gyi Mraalɛ Alie nwo ɛkɛ. The Temple—Its Ministry and Services buluku ne ka kɛ: “Ɛnea nwolɛ a abenlana ekyi bie la ɛkɛ, na ye bane ne anwo yɛɛ nlɛka bulu nee nsa anzɛɛ ‘aweɛne’ mɔɔ bɛfa ezukoa bɛgua nu la gyigyi a.”\nƐnee bɛfɛlɛ nlɛka ne mɔ aweɛne ɔluakɛ bɛ anwuma le ekyi yɛɛ bɛ aze tɛlɛ. Ɛnee asolo ɛlɛka biala nee afɔlebɔlɛ mɔɔ bɛfa ye ezukoa bɛgua nu a, na ɛnee bɛfa ezukoa mɔɔ bɛnyia bɛfi nu la bɛyɛ debie fɔɔnwo bie. Ɛnee Gyisɛse wɔ Mraalɛ Alie nwo ɛkɛ wɔ mekɛ mɔɔ ɔnwunle kɛ menli dɔɔnwo, mɔɔ kunlavolɛ raalɛ ehyianli bie boka nwo ɛlɛye ndoboa la.—Luku 21:1, 2.\nƐnee nlɛka nwiɔ wɔ ɛkɛ mɔɔ bɛfa bɛtua ɛzonlenlɛ sua adwule—bɛfa ko bɛtua ɛvolɛ ne anu ɛdeɛ yɛɛ bɛfa ko bɛtua ɛvolɛ ne mɔɔ ɛpɛ nu la. Ɛnee bɛfa nlɛka 3 kɔdwu 7 bɛdie bolɛ mɔɔ bɛpɛ bɛmaa abubule, mɔlɔnoma, ɛyɛne, ayile evuanlɛ yɛɛ nvutuke ahyɛnze ne mɔ la. Saa ahenle mɔɔ ɛlɛbɔ afɔle ne la lɛ ezukoa mɔɔ tɛla bolɛ mɔɔ bɛhile la a, ɔfa mɔɔ ɛbo zo la ɔgua nlɛka mɔɔ ɛha la anu. Ɛnee bɛfa ɛtane afɔlebɔlɛ ezukoa mɔɔ kɛha la bɛgua ɛlɛka 8 ne anu. Nlɛka 9 kɔdwu 12 anu ezukoa ne vi fɔlɛlilɛ afɔlebɔlɛ, nloma afɔlebɔlɛ, Nazalaema afɔlebɔlɛ yɛɛ kokobɛvolɛma afɔlebɔlɛ ne mɔ anu. Ɛnee bɛfa ɛlɛka 13 ne bɛdie ndoboa mɔɔ vi ahonle nu la.\nAsoo Baebolo kɛlɛvolɛ Luku hɛlɛle tetedwɛkɛ kpalɛ?\nLuku hɛlɛle Edwɛkpa ne mɔɔ ye duma la zo la yɛɛ Ɛzoanvolɛma Gyima ne. Luku ka kɛ ɔnleɛnleanle “ninyɛne ɛhye mɔ anu boɛ, ɔvi bɛ mɔlebɛbo ne,” noko nwomama bie mɔ su mɔɔ ɔhɛlɛle la anwo kpolera. (Luku 1:3) Asoo mɔɔ ɔhɛlɛle la le nɔhalɛ?\nLuku hanle tetedwɛkɛ mɔɔ daselɛlilɛ wɔ nwolɛ la. Kɛ neazo la, wɔ aneɛ mɔɔ ɔvale ɔhɛlɛle la anu. Ɔbobɔle Wulomu mgbanyinli amodinli mɔɔ vea la. Ɛnɛ, bɛfɛlɛ bɛ mgbanyima wɔ Felepae; Tɛsalonaeka yɛɛ Ɛfɛsɛse. (Gyima ne 16:20, 17:6; 19:31) Luku vɛlɛle Hɛlɔdo Antepase amɛnlado, yɛɛ Sɛgyeɛse Pɔɔlɛse amɛnlado wɔ Saepelɛse.—Gyima ne 13:1, 7; 28:7.\nAmodinli mɔɔ Luku vale lile gyima kpalɛ la fɛta ɔluakɛ saa bɛkakyi kɛzi Wulomu azɛlɛsinli bie de la a, ahenle mɔɔ nea zolɛ la amodinli kakyi. Bruce Metzger mɔɔ le Baebolo nwomanli la ka kɛ, “Mekɛ biala, zɛhae edwɛkɛ ne mɔɔ wɔ Gyima ne anu la fɛta maa ɛleka nee mekɛ mɔɔ bɛlɛka nwolɛ edwɛkɛ la.” Nwomanli William Ramsay ka kɛ Luku “le tetedwɛkɛ kɛlɛvolɛ mɔɔ bɔ mɔdenle kpalɛ.”\nAsoo Ɛze?—January 2014\nAsoo Ɛze?—October 2017\nAsoo Ɛze?—June 2017\nAsoo Ɛze?—January 2017


Ebileham Nee Ayezeke | Baebolo Nu Edwɛkɛ\nASOO ɛnwu mɔɔ Ebileham ɛlɛyɛ ye wɔ ɛke la ɔ? Ɔlɛ dadeɛ, na ɔzɔho kɛ ɔku ɔ ra ne. Duzu ati a ɔbayɛ ɛhye a? Mɔɔ lumua la, maa yɛnlea kɛ Ebileham nee Sɛla zi nyianle bɛ ra ne la.\nKakye kɛ, Nyamenle bɔle bɛ ɛwɔkɛ kɛ bɛbawo ralɛ nrenya. Noko ɛnee ɔle kɛ asɛɛ ɔnrɛyɛ boɛ la, ɔluakɛ ɛnee Ebileham nee Sɛla ɛnyi somaa. Noko akee, Ebileham liele lile kɛ Nyamenle bahola ayɛ mɔɔ le kɛ asɛɛ ɔnrɛyɛ boɛ la. Yemɔti boni a zile a?\nMɔɔ Nyamenle bɔle ye ɛwɔkɛ ne wiele la, ɛvolɛ mumua pɛle nu. Na akee, mɔɔ Ebileham lile ɛvolɛ 100 na Sɛla noko ɛli ɛvolɛ 90 la, bɛwole ralɛ nrenya mɔɔ bɛvɛlɛle ye Ayezeke a. Nyamenle ɛli ye ɛwɔkɛ zo!\nNoko mɔɔ Ayezeke nyinle la, Gyihova zɔle Ebileham diedi nleanle. Ɔvɛlɛle ye kɛ: ‘Ebileham!’ Na Ebileham liele zolɛ kɛ: ‘Mewɔ ɛke!’ Akee Nyamenle zele kɛ: ‘Fa ɛ ra nrenya ne, ɛ ra kokye ne, Ayezeke, na kɔ boka mɔɔ mebahile wɔ la azo. Kɔhu ye bɔ afɔle maa me wɔ ɛkɛ.’\nNea kɛzi zɔhane edwɛkɛ ne manle Ebileham arɛle bɔle a, ɔluakɛ ɛnee Ebileham kulo ɔ ra ne kpalɛ kpalɛ. Na kakye kɛ, ɛnee Nyamenle ɛbɔ ɛwɔkɛ kɛ Ebileham abo zo amra badɛnla Keena azɛlɛ ne azo. Na saa Ayezeke wu a kɛ ɔkɛyɛ na ɛhye ara nu ɛ? Ɛnee Ebileham ɛnde ɛhye abo, noko akee ɔdiele Nyamenle.\nMɔɔ bɛdwule boka ne azo la, Ebileham kyekyele Ayezeke na ɔvale ye ɔdole afɔlemokyea ne mɔɔ yezi la azo. Akee ɔvale dadeɛ ne kɛ ɔku ɔ ra ne. Na ɛkɛ ne ala Nyamenle anwumabɔvolɛ deanle nu kɛ: ‘Ebileham, Ebileham!’ Na Ebileham liele zolɛ kɛ: ‘Mewɔ ɛke!’\nNyamenle zele kɛ: ‘Mmafa ɛ sa ɛka kakula ne anzɛɛ mmayɛ ye debie. Kɛkala menwu kɛ ɛlɛ me nu diedi, ɔboalekɛ wɔanva ɛ ra kokye ne wɔanyɛ me abokɛ.’\nNea diedi kpole mɔɔ Ebileham lɛ ye wɔ Nyamenle anu a! Ɔliele ɔlile kɛ debie biala ɛnle ɛkɛ mɔɔ Gyihova ɛngola ye yɛ a, na Gyihova bahola adwazo Ayezeke avi ewule nu bɔbɔ. Noko ɛnee tɛ Nyamenle ɛhulolɛdeɛ kpalɛ a le kɛ Ebileham bahu Ayezeke. Yemɔti Nyamenle manle boane bie vindele kpɔkɛ bie mɔɔ bikye ɛkɛ ne la anu, na ɔmanle Ebileham gyakyile ɔ ra ne na ɔvale boane ne ɔbɔle afɔle.\nMɔlebɛbo 21:1-7; 22:1-18.\nEbileham—‘Bɛdabɛ Mɔɔ Bɛdie Nyamenle Bɛdi La Bɛ Ze’\nKɛzi Ebileham lale diedi ali ɛ? Ndenle boni mɔ azo a ɛkulo kɛ ɛsukoa Ebileham diedi ne a?


Saa Me Awovolɛ Ɛnde Kpɔkɛ Ɛ? | Mgbavolɛ Nee Mbɛlɛra Biza Kɛ\nKENGA YE WƆ Afrikaans Albanian America Mumule Aneɛ Amharic Arabic Arabic (Lebanon) Armenian Azerbaijani Azerbaijani (Cyrillic) Brazil Mumule Aneɛ Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch English Estonian Ewe Fijian Finnish Fon French Georgian German Giliki Haitian Creole Hausa Hibulu Hiligaynon Hindi Hindi (Roman) Hungarian Iban Icelandic Igbo Iloko Indonesian Italian Italy Mumule Aneɛ Japanese Kamba Kazakh Kazakh (Arabic) Kinyarwanda Kirghiz Kirundi Korean Lingala Lithuanian Macedonian Malagasy Malay Malayalam Maltese Myanmar Nepali Norwegian Nzema Oromo Otetela Pangasinan Persian Polish Portuguese (Brazil) Portuguese (European) Romanian Russia Mumule Aneɛ Russian Sepedi Serbian (Cyrillic) Serbian (Roman) Shona Sinhala Slovak Slovenian Spanish Swahili Swedish Tagalog Tatar Telugu Thai Tigrinya Tiv Turkish Turkmen Ukrainian Uzbek Uzbek (Roman) Vietnamese Xhosa Yoruba Zulu\nMgbavolɛ nee mbɛlɛra dɔɔnwo ɛndwenle kɛzi bɛnea wuliravolɛ la anwo. Bɛsuzu kɛ, ɔbahyɛ na bɛ awovolɛ anwo ado bɛ.\nNoko saa wɔ papa anzɛɛ wɔ mame anwo to ye wɔ mekɛ mɔɔ ɛtɛyɛle kpanyinli la ɛ? Suzu ngakula mbɛlɛra nwiɔ mɔɔ bɛyiale ngyegyelɛ ɛhye bie la anwo.\nEmmaline anloa nu edwɛkɛ\nEmily anloa nu edwɛkɛ\nMe mame lɛ ewule bie mɔɔ ɛnlɛ ye ayile mɔɔ maa ye mbowule nee ye ndinli nu yɛɛ ɔ nwo nane fofo ye a. (Bɛfɛlɛ ewule ɛhye Ehlers-Danlos syndrome anzɛɛ EDS)\nEwule ɛhye ɛnlɛ ye ayile yɛɛ me mame ewule ne ɛmaa ɔ nwo ɛhyele ye too ɛvolɛ bulu. Nɔhalɛ nu, ɔdwu mekɛ ne bie a ye mogya zo te kpalɛ mɔɔ asɛɛ yewu a yɛɛ ɔyɛ a ewule ne nyane ne ati ɔ kunlu a anrɛɛ ɔnde aze.\nYɛle Gyihova Alasevolɛ yɛɛ asafo ne anu amra ɛkyekye yɛ rɛle kpalɛ! Kɛ neazo la, kakula raalɛ bie mɔɔ me nee ye sɛ atipɛne la vale kaade bie rɛlɛle yɛ abusua ne kɛ ɛkulo yɛ edwɛkɛ kpalɛ. Eza ɔhanle kɛ mekɛ biala mɔɔ yɛbahyia ye moalɛ la ɔbaboa yɛ. Me nye die kɛ melɛ agɔnwolɛ zɛhae a!\nBaebolo ne ɛboa me kpole kpalɛ. Kɛ neazo la, ngɛlɛlera mɔɔ me nye die nwo kpalɛ la ko la a le Edwɛndolɛ 34:18 mɔɔ ka kɛ: ‘Gyihova bikye mɔɔ nyane ɛha ye la.’ Bieko noko a le Hibuluma 13:6 mɔɔ se: “Awulae le me boavolɛ, menrɛzulo ɛhwee” la.\nMe nwu ye kɛ ndelebɛbo wɔ ngɛlɛlera ne mɔɔ li awieleɛ la anu. Debie mɔɔ ka me ɛzulolɛ la a le kɛ me mame bawu. Me kulo ye edwɛkɛ kpalɛ yɛɛ me nye die kɛ dahuu me nee ye de a. Baebolo ngyɛnu ɛhye maa menwu kɛ mebahola meanyia anwodozo wɔ kenle bie ɔnva nwo edwɛkɛ biala mɔɔ ɔbazi la.\nNoko eza mesulo debie bieko. Saa awie lɛ EDS ewule ne bie na ɔwo a, ɔ ra ne banyia bie. Me mame nyianle ye vile ye mame ɛkɛ yɛɛ ɔdaye noko yeva yewo me. Yemɔti melɛ EDS ewule ne bie. Noko Hibuluma 13:6 maa me anwodozo kɛ Gyihova bayɛ “me boavolɛ” wɔ ɛhye anwo.\nNoko akee, memaa me nye sɔ ɛbɛlabɔlɛ mɔɔ kɛkala me wɔ nu la yɛɛ mendwenle mɔɔ bazi kenle bie la anwo. Saa mefa mɔɔ me mame ɛngola ye yɛ la metoto mɔɔ ɛnee ɔkola ɔyɛ la anwo a, ɔbamaa meadwenledwenle. Saa yɛfa dahuu ngoane nwo anyelazo mɔɔ ewule ɛnle nu la yɛtoto ngyegyelɛ mɔɔ kɛkala yɛyia ye la anwo a, Baebolo ne ka kɛ ɔle “nyane sikalɛ ekyi” bie ala.—2 Kɔlentema 4:17; Yekile 21:1-4.\nDwenle ɛhye anwo: Nzɔne a boale Emmaline maanle ɔnyianle adwenle kpalɛ a? Kɛ ɔkɛyɛ na ɛlɛyia ngyegyelɛ a wɔanyia adwenle kpalɛ ɛ?\nMekɛ mɔɔ ɛnee mewɔ sukunwiɔ ne anu la yɛɛ me papa nyianle adwenle nu ewule a. Ɛnee ɔle kɛ asɛɛ tɛ me papa mɔɔ meze ye dɛba la ɔ na emomu awie gyɛne ɔ. Ɔvi zɔhane mekɛ ne, dahuu me papa arɛle bɔ, ɔsulo debie, yɛɛ adwenleadwenle ɛdɔ ɔ nwo. Ɛhye ɛhɔ zo too ɛvolɛ 15. Ɔyɛ nyane kɛ dahuu ɔrɛle bɔ ɔnva nwo kɛ ɔnlɛ ngyinlazo biala a!\nYɛle Gyihova Alasevolɛ yɛɛ yɛ asafo ne anu amra ɛboa yɛ kpalɛ. Yɛ mediema diedima lɛ atiakunlukɛnlɛma, bɛte edwɛkɛ bo yɛɛ bɛmmaa me papa ɛnde nganeɛ kɛ ɔ nwo ɛnlɛ nvasoɛ wɔ asafo ne anu. Saa menwu kɛzi me papa ɛlɛgyinla ngyegyelɛ ɛhye anloa la a, ɔmaa mekulo ye edwɛkɛ kpalɛ.\nMe nwo ɛlɛdɔ mekɛ mɔɔ ɛnee adwenleadwenle ɛtɛtɔle me papa anwo, ɔnde nyane na ɔ nye die la. Ɔyɛ me nyane kɛ dahuu ɔwɔ kɛ ɔ nee adwenle nu ewule ɛhye mɔɔ le ye kpɔvolɛ la ko a.\nNoko akee, me papa bɔ mɔdenle ɛsesebɛ kɛ ɔbanyia adwenle kpalɛ dahuu. Saa ewule ne anu yɛ se bɔbɔ a, ɔyɛ ye adwenle kɛ ɔbagenga Baebolo ne foa bie alehyenlɛ biala. Ɛhye maa ye anwosesebɛ kpole. Mekɛ ekyii zɔhane te ye adwenleadwenle ne azo. Me nye die me papa anwo wɔ mekɛ zɛhae mɔ anu.\nMe nye die ngɛlɛlera mɔɔ wɔ Nihɛmaya 8:10 mɔɔ ka kɛ: ‘Fɛlɛkolilɛ ne mɔɔ Gyihova fa maa la le bɛ anwosesebɛ’ la anwo. Ɛhye le nɔhalɛ bɔkɔɔ. Saa mekɔ debiezukoalɛ na mefa me nwo mewula nu a, ɔmaa me ahonle di fɛlɛko na me rɛle fi me ngyegyelɛ ne mɔ. Ɛhye maa me nye die kenle ne anu amuala. Me papa neazo ne ɛmaa menwu ye kɛ ɔnva nwo ngyegyelɛ biala mɔɔ ɛbayia ye la, Gyihova baboa wɔ dahuu.\nDwenle ɛhye anwo: Kɛzi Emily ɛboa ye papa wɔ ye anwodolɛ mekɛ nu ɛ? Kɛzi ɛbaboa awie mɔɔ ɛnyia adwenle nu ngyegyelɛ la ɛ?\nMekɛ Mɔɔ Wɔ Awovolɛ Ɛnde Kpɔkɛ\nFa nwa awie Fa nwa awie Saa Me Awovolɛ Ɛnde Kpɔkɛ Ɛ?\nijwyp edwɛkɛ 58


Duzu A Yɛsukoa Yɛfi Ɛtanevolɛ Bie Ɛkɛ A?| Fa Kilehile Ɛ Mra\nKENGA YE WƆ Afrikaans Albanian Amharic Arabic Armenian Aymara Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Giliki Greenlandic Guarani Haitian Creole Hibulu Hiligaynon Hindi Hungarian Igbo Iloko Indonesian Italian Japanese Kazakh Kikuyu Kinyarwanda Kirghiz Korean Lingala Lithuanian Luo Malagasy Mongolian Norwegian Nzema Papiamento (Aruba) Polish Portuguese Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Tagalog Telugu Thai Tigrinya Tsonga Turkish Twi Ukrainian Uruund Vietnamese Xhosa Yoruba Zulu\nƐtanevolɛ ne mɔɔ yɛkola yɛsukoa debie yɛfi ye ɛkɛ la a ɛnwu kɛ Gyisɛse nee ye ɛlɛtendɛ wɔ nvoninli ne anu la. Ɛtanevolɛ ne ɛlɛdi nyane wɔ ye ɛtane nwo. Ɔhanle ɔhilele Gyisɛse kɛ: “Saa ɛdi wɔ belemgbunli ne a kakye me.” Kɛmɔ ɛnwu ye wɔ nvoninli ne anu la, Gyisɛse nee ɛtanevolɛ ne ɛlɛtendɛ. Ɛze mɔɔ Gyisɛse ɛlɛka ahile ye la ɔ?— * Gyisɛse ɛlɛbɔ ye ɛwɔkɛ kɛ: ‘Meka meahile wɔ ɛnɛ kɛ, me nee wɔ bahɔ Paladaese.’\nKɛzi ɛsuzu kɛ zɔhane Paladaese ne bayɛ ɛ?— Amaa yɛahola yɛabua ye kpalɛ la, bɛmaa yɛha Paladaese ne mɔɔ Nyamenle yɛle manle nrenya nee raalɛ mɔɔ lumua, Adam nee Yive la anwo edwɛkɛ. Ɛnee zɔhane Paladaese ne wɔ ni? Ɛnee ɔwɔ anwuma anzɛɛ azɛlɛ ye azo?—\nSaa ɛka kɛ ɛnee ɔwɔ azɛlɛ ye azo a ɔle zɔ. Yemɔti saa yɛdwenle kɛ ɛtanevolɛ ne bahɔ “Paladaese” a, ɔwɔ kɛ yɛnwu ye kɛ ɔbadɛnla azɛlɛ ye azo wɔ mekɛ mɔɔ ɔbayɛ paladaese la. Kɛzi zɔhane Paladaese ne bayɛ ɛ?— Maa yɛnlea.\nMekɛ mɔɔ Gyihova Nyamenle bɔle menli nwiɔ ne mɔɔ lumua, Adam nee Yive la, Baebolo ne ka kɛ ɔmanle bɛdɛnlanle paladaese nu wɔ azɛlɛ ye azo. Ɛnee bɛfɛlɛ ye “Yidɛn tola ne.” Ɛbahola wɔayɛ kɛzi ɛnee “Yidɛn tola ne” le kɛnlɛma la anwo nvoninli ɔ?— Nɔhalɛ nu, ɛnee ɔle ɛleka kɛnlɛma ɔtɛla ɛleka biala mɔɔ awie banwu ye ɛnɛ la!\nKɛzi ɛdwenle nwo ɛ? Asoo Gyisɛse nee ɛtanevolɛ ne mɔɔ lile nyane wɔ ye ɛtane nwo la badɛnla azɛlɛ ye azo?— Kyɛkyɛ, zɔhane mekɛ ne ɛnee Gyisɛse wɔ anwuma na ɔlɛdi tumi kɛ Belemgbunli wɔ azɛlɛ ye azo Paladaese ne anu. Yemɔti ɛtanevolɛ ne nee Gyisɛse bahɔ Paladaese ɔluakɛ ɔbadwazo ye yeavi ewule nu na yeanlea kɛ ɔ sa baha mɔɔ ɔhyia la wɔ azɛlɛ ye azo Paladaese ne anu. Na duzu ati a Gyisɛse bamaa awie mɔɔ ɛnee le ɛtanevolɛ la adɛnla Paladaese ɛ?— Maa yɛha ɛhye anwo edwɛkɛ.\nƆle nɔhalɛ kɛ ɛtanevolɛ ne yɛle ninyɛndane. Na zɔhane ala a menli mgbe mgbe mɔɔ bɛdɛnla azɛlɛ ye azo la ɛyɛ a. Noko akee bɛ nuhua dɔɔnwo yɛle ninyɛndane ɔluakɛ bɛanzukoa Gyihova anwo debie na bɛanwu mɔɔ ɔkulo kɛ bɛyɛ la ati.\nYemɔti bɛbadwazo menli zɛhae mɔ nee ɛtanevolɛ ne mɔɔ Gyisɛse nee ye dendɛle wɔ baka ne azo la bɛara Paladaese ne anu wɔ azɛlɛ ye azo. Bɛbahilehile bɛ bɛamaa bɛanwu Nyamenle ɛhulolɛdeɛ. Akee bɛbanyia adenle bɛahile kɛ bɛkulo Gyihova.\nAsoo ɛze mɔɔ bɛbayɛ bɛava bɛahile zɔ la?— Saa bɛyɛ mɔɔ Nyamenle kpondɛ kɛ bɛyɛ la a. Nea kɛzi ɔbayɛ anyelielɛ kɛ yɛbadɛnla Paladaese na dahuu yɛ nee menli mɔɔ kulo Gyihova nee bɛ nwo la adɛnla a!


Edwɛne 90 | Yintanɛte Zo Baebolo | Ewiade Fofolɛ Ngilebɛbo\nMosisi asɔneyɛlɛ, nɔhalɛ Nyamenle ne sonvolɛ.+ 90 O Gyihova, wɔmɔ a wɔyɛ yɛ tɛnlabelɛ*+ wɔ awolɛndoazo kɔsɔɔti anu a. 2 Kolaa na bawo awoka ne mɔAnzɛɛ wɔamaa azɛlɛ ye nee ewiade ara la,*+Wɔmɔ a ɛle Nyamenle, ɔvi dahuu kɔdwu dahuu* a.+ 3 Ɛmaa sonla dasanli sia kɔ ndɛtɛlɛ nu;Ɛka kɛ: “Alesama bɛzia.”+ 4 Ɔluakɛ ɛvolɛ apenle ko le ɛ nye zo kɛ anoma ala mɔɔ ɛze ɛhɔ la,+Ɔle kɛ nɔɔzo dɔnehwele ekyi* bie ala. 5 Ɛkpoa bɛ ɛkɔ;+ bɛle kɛ nafelɛ ala la;Nwonlomɔ nu bɛle kɛ ndile mɔɔ ɛfifi.+ 6 Nwonlomɔ nu, ɔbɔ ndotolo na ɔyɛ fofolɛ,Noko ɔkadwu nɔsolɛ nu la, ɛnee yenwoso na yewu.+ 7 Ɔluakɛ wɔ ɛya ne sɛkye yɛ+Yɛɛ wɔ ɛya kpole ne maa yɛ ahonle tu. 8 Ɛfa yɛ nvonleɛ ne mɔ ɛsie ɛ nyunlu;+Ɛ nyunlu wienyi ne da mɔɔ yɛyɛ ye fealeranu la ali.+ 9 Yɛ ngoane mekɛ zo pɛ ɔlua wɔ ɛya kpole ne ati;Yɛɛ yɛ ɛvolɛ ba awieleɛ kɛ ɛnwomenle* la. 10 Yɛ ngoane mekɛ le ɛvolɛ 70Anzɛɛ saa awie lɛ anwosesebɛ kpalɛ a, ɛvolɛ 80.+ Noko nuhua le ngyegyelɛ nee alɔbɔlɛ ngome;Bɛpɛ nu ndɛndɛ, na yɛminli.+ 11 Nwane a kɛhola kɛzuzu wɔ ɛya tumi ne a? Wɔ ɛya ne le kpole kɛ ɛzulolɛ mɔɔ yɛlɛ yɛmaa wɔ la.+ 12 Kilehile yɛ kɛzi yɛdia yɛ mekɛ la+Amaa yɛanyia nrɛlɛbɛ ahonle. 13 O Gyihova, sia bɛla!+ Ɔbadoa zo yeahɔdwu kenlenzu?+ Nwu wɔ sonvolɛma anwunvɔne.+ 14 Maa wɔ ɛlɔlɛ kpundii ne ɛyi yɛ ko+ nwonlomɔ nu,Amaa yɛava anyelielɛ yɛadeɛdea nu na yɛali fɛlɛko+ wɔ yɛ mekɛ kɔsɔɔti anu. 15 Maa yɛ fɛlɛkolilɛ mekɛ nee mekɛ mɔɔ wɔmaa yɛli nyane la ɛzɛ,+Kɛ ɛvolɛ dɔɔnwo ne mɔɔ yɛnwu amaneɛ la.+ 16 Maa wɔ sonvolɛma ɛnwu wɔ gyima,Na bɛ mra ɛnwu wɔ anyunlunyia ne.+ 17 Maa Gyihova yɛ Nyamenle ne ɛlolɛ ne ɛrɛla yɛ nwo zo;Maa yɛ sa anloa gyima ɛyɛ kpalɛ.* Ɛhɛe, maa yɛ sa anloa gyima ɛyɛ kpalɛ.*+\n^ Anzɛɛ ɔkola ɔkile, “yɛ ɛvealeka.”\n^ Anzɛɛ “wɔawo azɛlɛ ye nee ewiade la.”\n^ Anzɛɛ “ɛzinzalɛ mekɛ.”\n^ Anzɛɛ “ɛnwomenle ɛgulɛ.”\n^ Anzɛɛ “ɛgyinla kpundii.”


Edwɛne 16 | Yintanɛte Zo Baebolo | Ewiade Fofolɛ Ngilebɛbo\nDevidi meketam.* 16 O Nyamenle, bɔ me nwo bane, ɔluakɛ wɔmɔ a menriandi mefea wɔ nu a.+ 2 Meha mehile Gyihova kɛ: “Wɔmɔ a ɛle Gyihova, me kpalɛyɛlɛ Ɛvileka a. 3 Yɛɛ nwuanzanwuanzama mɔɔ wɔ azɛlɛ ne azo,Anyunlunyiama ne mɔ maa me nye die kpole.”+ 4 Bɛdabɛ mɔɔ bɛdi nyamenle gyɛne nzi la maa bɛ nyanelilɛ ne yɛ dɔɔnwo.+ Menrɛva mogya menrɛbɔ afɔle menrɛmaa bɛ ɛlɛ,Yɛɛ me nloa ɛnrɛbɔ bɛ aluma ɛlɛ.+ 5 Gyihova le me kyɛfoa,+ me afoa nu ɛdeɛ nee me kanrɛlɛ.+ Ɛbɔ me agyapadeɛ nwo bane. 6 Bɛzuzu ɛleka kpalɛ bɛmaa me. Ɛhɛe, me kunlu dwo me agyapadeɛ ne anwo.+ 7 Mebaye Gyihova mɔɔ yedu me folɛ la ayɛlɛ.+ Me adwenle* tenrɛdenrɛ me nɔɔzo.+ 8 Mefa Gyihova mesie me nyunlu dahuu.+ Kɛmɔ ɔwɔ me sa fema zo la ati, ɛhwee ɛngola me bo tu.+ 9 Ɔti me ahonle di fɛlɛko, me sonlabaka* ne amuala anye die. Na mebadɛnla aze* wɔ banebɔlɛ nu. 10 Ɔluakɛ ɛnrɛgyakyi me* wɔ Nla* ne anu.+ Ɛnrɛmaa wɔ nɔhavo ne ɛnrɛnwu kuma.*+ 11 Ɛmaa menwu ngoane adenle ne.+ Anyelielɛ ngome wɔ ɛ nyunlu;+Fɛlɛkolilɛ wɔ ɛ sa fema zo dahuu.\n^ Anzɛɛ “Me nganeɛdelɛ mɔɔ vea me nu la.” Hibulu aneɛ nu, “Me kilenzia.”\n^ Hibulu aneɛ nu, “me anyunlunyia.”\n^ Anzɛɛ “me nwonane badɛnla aze.”\n^ Anzɛɛ “ɛnrɛkpo me ɛkɛla.”\n^ Anzɛɛ ɔkola ɔkile, “ɛnrɛnwu ɛkpɔlɔlɛ.”


Sunsum nu Abɔdeɛ—Kɛzi Bɛ Nyɛleɛ Ka Yɛ La | Baebolo ne Kilehile\nSunsum nu Abɔdeɛ—Kɛzi Bɛ Nyɛleɛ Ka Yɛ La\nAsoo anwumabɔvolɛ ne mɔ boa menli?\nKɛzi sunsum evinli ne mɔ asa ɛha menli ɛ?\nAsoo ɔwɔ kɛ yɛsulo sunsum evinli ne mɔ?\n1. Duzu ati a ɔwɔ kɛ yɛsukoa anwumabɔvolɛ ne mɔ anwo debie a?\nSAA ɛbanwu awie kpalɛ a ɔhyia kɛ ɛnwu ye abusua ne anwo edwɛkɛ. Zɔhane ala a Gyihova Nyamenle mɔɔ yɛbanwu ye la noko hyia kɛ yɛnwu ye anwumabɔvolɛ ne mɔ mɔɔ bɔ nu yɛ ye anwuma abusua ne la kpalɛ a. Baebolo ne fɛlɛ anwumabɔvolɛ ne mɔ kɛ “Nyamenle amra.” (Dwobu 38:7) Yemɔti, gyima boni a bɛdi ye wɔ Nyamenle atiakunlukpɔkɛ nu a? Asoo bɛyɛ bie wɔ alesama tetedwɛkɛ nu ɔ? Asoo anwumabɔvolɛ ne mɔ nyɛleɛ ka wɔ ɛbɛlabɔlɛ ɔ? Saa ɔle zɔ a, adenle boni azo ɔ?\n2. Nwane a bɔle anwumabɔvolɛ ne mɔ a, na bɛ dodo le nyɛ?\n2 Baebolo ne ka anwumabɔvolɛma anwo edwɛkɛ fane dɔɔnwo. Maa yɛva edwɛkɛ ɛhye mɔ anu ekyi yɛzukoa anwumabɔvolɛ ne mɔ anwo debie. Nwane a bɔle anwumabɔvolɛ ne mɔ a? Kɔlɔsaema 1:16 ka kɛ: ‘Ɔlua [Gyisɛse Kelaese] anwo zo a Nyamenle bɔle ninyɛne kɔsɔɔti a, mɔɔ wɔ anwuma nee mɔɔ wɔ aze.’ Ɛhye ati, Gyihova Nyamenle a luale ye belamunli Ralɛ ne anwo zo bɔle sunsum nu abɔdeɛ mɔɔ bɛfɛlɛ bɛ anwumabɔvolɛ la kɔsɔɔti a. Anwumabɔvolɛma dodo nyɛ a wɔ ɛkɛ a? Baebolo ne kile kɛ bɛbɔle anwumabɔvolɛ mgbe ɛya ɛya dɔɔnwo na bɛ muala bɛlɛ tumi.—Edwɛndolɛ 103:20. *\n3. Duzu a Dwobu 38:4-7 ka ye wɔ anwumabɔvolɛ ne mɔ anwo kile yɛ a?\n3 Nyamenle Edwɛkɛ, Baebolo ne, ka kile yɛ kɛ mekɛ mɔɔ bɛwulale azɛlɛ ye adiabo aze la, “aleɛbahye nwɔlɔra bɔle nu dole edwɛne, na Nyamenle amra kɔsɔɔti vale fɛlɛkolilɛ deɛdeanle nu.” (Dwobu 38:4-7) Yemɔti kolaa na bɛabɔ alesama anzɛɛ azɛlɛ ye la ɛnee anwumabɔvolɛ ne mɔ wɔ ɛkɛ ne dɛbadɛba. Baebolo nu edwɛkɛ ɛhye eza kile kɛ anwumabɔvolɛ ne mɔ te nganeɛ, ɔluakɛ ɔka ye kɛ ‘bɛvale fɛlɛkolilɛ bɛdeɛdeanle nu.’ Yɛ ye nzonlɛ kɛ ‘Nyamenle amra kɔsɔɔti’ bɔle nu lile fɛlɛko. Wɔ zɔhane mekɛ ne, ɛnee anwumabɔvolɛ ne mɔ kɔsɔɔti le abusua ko mɔɔ bɔ nu sonle Gyihova Nyamenle a.\nANWUMABƆVOLƐ MOALƐ NEE ANWOBANEBƆLƐ\n4. Kɛzi Baebolo ne kile kɛ anwumabɔvolɛ ne mɔ mɔɔ di nɔhalɛ la anye die gyima mɔɔ alesama yɛ la anwo ɛ?\n4 Ɔvi mekɛ mɔɔ sunsum nu abɔdeɛ ne mɔ mɔɔ di nɔhalɛ la nwunle kɛ bɛbɔ alesama mɔɔ lumua toonwo mɔɔ ba la, bɛhɔ zo bɛhile alesama abusua ne mɔɔ ɛlɛtɛlɛ la nee kɛzi Nyamenle atiakunlukpɔkɛ ɛlɛba nu la anwo anyelielɛ. (Mrɛlɛbulɛ 8:30, 31; 1 Pita 1:11, 12) Noko akee, mekɛ ɛlɛkɔ ɔ nyunlu la anwumabɔvolɛ ne mɔ nwunle ye kɛ alesama abusua ne anu amra dɔɔnwo ɛnzonle Bɔvolɛ ne mɔɔ lɛ ɛlɔlɛ la. Kpolerazulɛ biala ɛnle nwolɛ kɛ ɛhye manle anwumabɔvolɛ ne mɔ mɔɔ di nɔhalɛ la lile nyane. Noko akee, saa dasanli ko bɔbɔ sia basonle Gyihova a, anwumabɔvolɛ ne mɔ “di fɛlɛko.” (Luku 15:10) Ɔluakɛ anwumabɔvolɛ ne mɔ dwenle bɛdabɛ mɔɔ bɛsonle Nyamenle la anwo la ati, ɔnyɛ nwanwane kɛ Gyihova ɛhɔ zo ɛlua anwumabɔvolɛ ne mɔ anwo zo ɛwula ye nɔhalɛ azonvolɛ mɔɔ bɛwɔ azɛlɛ ye azo la anwosesebɛ na yebɔ bɛ nwo bane a. (Hibuluma 1:7, 14) Maa yɛnlea neazo bie mɔ.\n“Me Nyamenle ne zoanle ye [anwumabɔvolɛ, NW] manle ɔratotole awenade ne mɔ anloa anu.”—Daneɛle 6:22\n5. Anwumabɔvolɛma moalɛ nwo neazo boni mɔ a yɛnwu ye wɔ Baebolo ne anu a?\n5 Anwumabɔvolɛ nwiɔ boale tenlenenli Lɔɔto nee ɔ mra mraalɛ ne mɔ wɔ mekɛ mɔɔ bɛsɛkye Sodɔm nee Gomɔla la. (Mɔlebɛbo 19:15, 16) Amozii, bɛvuandinle ngapezonli Daneɛle bɛdole awenade tunli nu, noko, bɛanyɛ ye ɛhwee na ɔlua zo ɔhanle kɛ: “Me Nyamenle ne zoanle ye [anwumabɔvolɛ, NW] manle ɔratotole awenade ne mɔ anloa anu.” (Daneɛle 6:22) Wɔ ɛvoya ne mɔɔ lumua Y.M. anu, anwumabɔvolɛ bie yele ɛzoanvolɛ Pita vile efiade. (Gyima ne 12:6-11) Bieko, anwumabɔvolɛma wulale Gyisɛse anwosesebɛ wɔ mekɛ mɔɔ ɔbɔ ye azɛlɛ ye azo ɛzonlenlɛ gyima ne abo la. (Maake 1:13) Eza ɔhale ekyii na Gyisɛse awu la, anwumabɔvolɛ bie rale na ɔramanle Gyisɛse “anwosesebɛ.” (Luku 22:43) Nea kɛzi ɔbayɛ kɛ ɛhye wulale Gyisɛse anwosesebɛ wɔ zɔhane mekɛ ne mɔɔ ɛnee nwolɛ hyia wɔ ye asetɛnla nu la anu a!\n6. (a) Kɛzi anwumabɔvolɛma bɔ Nyamenle menli nwo bane ɛnɛ ɛ? (b) Kpuyia boni mɔ a akee yɛbazuzu nwolɛ a?\n6 Ɛnɛ, anwumabɔvolɛma ɛnye bɛ nwo ɛngile Nyamenle menli mɔɔ wɔ azɛlɛ ye azo la. Ɔwɔ nuhua kɛ alesama ɛnnwu anwumabɔvolɛ ne mɔ ɛdeɛ, noko Nyamenle anwumabɔvolɛma mɔɔ lɛ tumi la kɔ zo bɔ ye menli nwo bane titile fi debie biala mɔɔ baboda bɛ wɔ sunsum nu la anwo. Baebolo ne ka kɛ: “[Gyihova anwumabɔvolɛ, NW] sinza bɛdabɛ mɔɔ bɛsulo ye la.” (Edwɛndolɛ 34:7) Duzu ati a ɔwɔ kɛ yɛmaa edwɛkɛ ɛhye kyekye yɛ rɛle kpole a? Ɔboalekɛ sunsum nu abɔdeɛ mɔɔ bɛ ti yɛ se na bɛ nwo yɛ ɛzulolɛ mɔɔ bɛkulo kɛ bɛsɛkye yɛ la wɔ ɛkɛ! Bɛmɛ a le nwane mɔ? Kɛzi ɔyɛle mɔɔ bɛrayɛle sunsum evinli ɛ? Kɛzi bɛlɛbɔ mɔdenle kɛ bɛkɛboda yɛ ɛ? Amaa yɛanyia kpuyia ɛhye mɔ anwo mualɛ la, maa yɛzuzu edwɛkɛ bie mɔɔ zile wɔ alesama mɔlebɛbo la anwo.\nSUNSUM NU ABƆDEƐ MƆƆ LE YƐ AGBƆVOLƐ\n7. Menli dodo nyɛ a Seetan holale hwenle bɛ vile Nyamenle anwo a?\n7 Kɛmɔ yɛnwunle ye wɔ buluku ɛhye Tile 3 ne la, anwumabɔvolɛ ne mɔ anu ko hulole kɛ ɔkɛli bɛdabɛ mɔɔ bɛha la anwo zo na ɔlua zo ɔdwazole ɔtiale Nyamenle. Amozii bɛravɛlɛle anwumabɔvolɛ ɛhye Seetan Abɔnsam. (Yekile 12:9) Seetan bɛlɛbɛlale Yive wiele la, ɔ nzi ɛvolɛ 1,600 ne anu, asɛɛ ɔholale ɔhwenle alesama kɔsɔɔti ɔvile Nyamenle anwo, na bɛ nuhua ekyi mɔɔ di nɔhalɛ mɔɔ le kɛ Ebɛle, Yinɔko nee Nowa la ala a ɔ sa anga bɛ a.—Hibuluma 11:4, 5, 7.\n8. (a) Kɛzi anwumabɔvolɛ ne mɔ bie rayɛle sunsum evinli ɛ? (b) Amaa bɛanzɛkye sunsum evinli ne mɔ wɔ Nowa mekɛ zo Azuyilɛ ne anu la, duzu a bɛyɛle a?\n8 Wɔ Nowa mekɛ zo, anwumabɔvolɛma gyɛne dele atua tiale Gyihova. Bɛvile Nyamenle anwuma abusua ne anu, bɛrale azɛlɛ ye azo bɛravale sonla nwonane bɛkpolole. Duzu ati ɔ? Yɛkenga ye wɔ Mɔlebɛbo 6:2 kɛ: “[“Nyamenle amra mrenya,” ɔ bo ɛkɛ ne edwɛkɛ] bie nwunle kɛ menli amra mraalɛ ne mɔ anwo yɛ fɛ; yemɔti bɛvale mɔɔ bɛdabɛ bɛkulo la bɛgyale bɛ.” Noko Gyihova Nyamenle ammaa ɛtane mɔɔ anwumabɔvolɛ ɛhye mɔ yɛle na ɔlua zo ɔmanle alesama noko yɛle ɛtane la angɔ zo. Ɔvale azuyilɛ ɔrale ewiade amuala ɔrazɛkyele ɛtanevolɛma kɔsɔɔti na ye azonvolɛ mɔɔ di nɔhalɛ la ala a hale a. (Mɔlebɛbo 7:17, 23) Ɛhye ati, anwumabɔvolɛ ne mɔ mɔɔ dele atua anzɛɛ sunsum evinli ne mɔ gyakyile bɛ sonla nwonane ne ɛkɛ na bɛhakyile sunsum nu abɔdeɛ bɛziale bɛhɔle anwuma. Bɛlile bɛboale Abɔnsam, mɔɔ rayɛle “mbɔnsam [“sunsum evinli,” NW] kpanyinli” la.—Mateyu 9:34.\n9. (a) Duzu a dole sunsum evinli ne mɔ mɔɔ ziale hɔle anwuma la ɛ? (b) Duzu a yɛbazuzu nwolɛ wɔ sunsum evinli ne mɔ anwo a?\n9 Mekɛ mɔɔ anwumabɔvolɛma mɔɔ yɛle anzosesebɛ la ziale hɔle anwuma la, bɛammaa bɛ adenle bɛammaa bɛamboka Nyamenle anwumabɔvolɛ abusua ne anwo kɛmɔ bɛyɛle Seetan, bɛ kpanyinli ne la. (2 Pita 2:4) Ɔwɔ nuhua kɛ bɛngola bɛngakyi bɛ nwo kɛ menli bieko ɛdeɛ, noko bɛkola bɛmaa alesama yɛ ɛtane. Nɔhalɛ nu, Seetan lua sunsum evinli ne mɔ anwo zo ‘ɛlɛbɛlɛbɛla ewiade amra amuala.’ (Yekile 12:9; 1 Dwɔn 5:19) Adenle boni azo? Ye titile ne, sunsum evinli ne mɔ dua ndenle ngakyile mɔɔ bɛziezie la azo bɛbɛlɛbɛla menli. (2 Kɔlentema 2:11) Maa yɛzuzu ndenle ɛhye mɔ bie anwo.\nKƐZI SUNSUM EVINLI NE MƆ BƐLƐBƐLA MENLI LA\n10. Duzu a le sunsum evinli nyɛleɛ?\n10 Sunsum evinli ne mɔ dua sunsum evinli nyɛleɛ zo bɛlɛbɛla menli. Sunsum evinli nyɛleɛ a le ngitanwo mɔɔ awie nee sunsum evinli ne mɔ di anzɛɛ ɔdua awie gyɛne anwo zo ɔ nee bɛ di la. Baebolo ne tendɛ tia sunsum evinli nyɛleɛ na ɔtu yɛ folɛ kɛ yɛhwe yɛ nwo yɛvi debie biala mɔɔ fane sunsum evinli nyɛleɛ nwo la anwo. (Galeehyeama 5:19-21) Sunsum evinli ne mɔ fa sunsum evinli nyɛleɛ di gyima kɛmɔ menli mɔɔ kye fɛlɛ la fa sone bɔ koba ti kye fɛlɛ la. Sonla mɔɔ kye fɛlɛ la fa kɔleɛ bɔ koba ti kye fɛlɛ ngakyile. Zɔhane ala a sunsum evinli ne mɔ dua sunsum evinli nyɛleɛ ngakyile zo bɛ sa ka menli a.\n11. Duzu a le abisadeɛ, na duzu ati a ɔwɔ kɛ yɛkoati a?\n11 Adenle ko mɔɔ sunsum evinli ne mɔ dua zolɛ la a le abisadeɛ. Duzu a le abisadeɛ? Abisadeɛ le adenle mɔɔ bɛpe zo bɛnwu edwɛkɛ mɔɔ bazi kenlebie anzɛɛ debie mɔɔ bɛnze la anwo edwɛkɛ. Bɛ sa nu, kɔpo nu anzɛɛ neanleɛ nu mɔɔ bɛnea bɛbɔ munzule, nzeleba ɛgualɛ yɛɛ ɛlalɛ ɛzulolɛ bo ɛhilelɛ amuala le ndenle mɔɔ bɛdua zo bɛbiza debie a. Ɔwɔ nuhua kɛ menli dɔɔnwo suzu kɛ esiane biala ɛnle abizadeɛ nwo ɛdeɛ, noko Baebolo ne kile kɛ menli mɔɔ ka mɔɔ bazi kenlebie la nee sunsum evinli ne mɔ a yɛ gyima a. Kɛ neazo la, Gyima ne 16:16-18 ka bɛlɛra bie mɔɔ ɛnee ‘sunsum evinli maa ɔdi ahɔne’ na ɔdua zo ‘ɔbɔ munzule’ la anwo edwɛkɛ. Noko tumi ɛhye vile ɔ sa wɔ mekɛ mɔɔ bɛdule sunsum evinli ne bɛvile ɔ nwo la.\nSunsum evinli ne mɔ dua ndenle ngakyile zo bɛlɛbɛla menli\n12. Duzu ati a esiane wɔ nu kɛ yɛ nee mɔwuamra kɛli ngitanwo ɛ?\n12 Adenle bieko mɔɔ sunsum evinli ne mɔ dua zo bɛlɛbɛla menli la a le kɛ bɛwula bɛ anwosesebɛ bɛmaa bɛbiza menli mɔɔ ɛwu la anwo edwɛkɛ. Bɛta bɛfa mɔwuamra anwo adwenle mɔɔ ɛndenrɛ la bɛbɛlɛbɛla menli mɔɔ bɛ dɔvolɛ bie ɛwu na bɛlɛdi nyane la. Menli mɔɔ tendɛ sunsum evinli nloa zo la bahola aha edwɛkɛ titile bie avane awie mɔɔ ɛwu la anwo anzɛɛ adendɛ kɛ ahenle mɔɔ ɛwu la ala. Ɛhye maa menli dɔɔnwo die di kɛ mɔwuamra tɛte aze na saa menli mɔɔ de aze la nee bɛ di ngitanwo a ɔboa bɛ ɔmaa bɛgyinla bɛ nyanelilɛ ne anloa. Noko adenle ɛhye azo mɔɔ bɛpe “bɛkyekye awie arɛle” la le mɛlɛbɛla na esiane wɔ nu. Duzu ati ɔ? Ɔboalekɛ sunsum evinli ne mɔ kola fa awie mɔɔ ɛwu la ane tendɛ na bɛdua awie mɔɔ tendɛ bɛ nloa zo la anwo zo bɛka ahenle mɔɔ ɛwu la anwo edwɛkɛ. (1 Samoɛle 28:3-19) Bieko, kɛmɔ yɛzukoale ye wɔ Tile 6 ne la, mɔwuamra ɛnde aze. (Edwɛndolɛ 115:17) Yemɔti saa awie ‘biza awie mɔɔ ɛwu la anwo edwɛkɛ’ a ɛnee sunsum evinli ne mɔ ɛbɛlɛbɛla ye, na ɔlɛyɛ debie mɔɔ nee Nyamenle ɛhulolɛdeɛ ɛnyia la. (Mɛla ne 18:10, 11; Ayezaya 8:19) Ɛhye ati, maa ɛ nye ɛla ɛkɛ ne na koati adenle ɛhye mɔɔ esiane wɔ nu mɔɔ sunsum evinli ne mɔ dua zo bɛlɛbɛla menli la.\n13. Duzu a menli dɔɔnwo mɔɔ ɛnee sulo sunsum evinli ne mɔ la ɛhola ɛyɛ a?\n13 Sunsum evinli ne mɔ ɛmbɛlɛbɛla menli ala na eza bɛnwulonwunla bɛ. Ɛnɛ, Seetan nee ye sunsum evinli ne mɔ ze ye kɛ bɛ “mekɛ ɛha ekyi bie ala” na bɛaye bɛ bɛavi ɛkɛ ne, na kɛkala bɛ ti ɛyɛ se ɛdɛla mekɛ biala. (Yekile 12:12, 17) Noko akee, menli apenle apenle mɔɔ ɛnee sulo sunsum evinli ne mɔ la ɛhola ɛhwe bɛ nwo ɛvi sunsum evinli ne mɔ anwo. Kɛzi bɛyɛle ye ɛ? Na duzu a awie mɔɔ ɛlumua ɛva ɔ nwo ɛwula sunsum evinli nyɛleɛ nu la bahola ayɛ a?\nKƐZI BƐKO BƐTIA SUNSUM EVINLI NE MƆ LA\n14. Kɛmɔ alumua Keleseɛnema mɔɔ ɛnee wɔ Ɛfɛsɛse la yɛle la, kɛzi yɛbahola yɛahwe yɛ nwo yɛavi sunsum evinli ne mɔ anwo ɛ?\n14 Baebolo ne maa yɛnwu adenle mɔɔ yɛdua zo a yɛbahola yɛaho yɛatia sunsum evinli ne mɔ na yɛahwe yɛ nwo yɛavi bɛ nwo la. Suzu alumua Keleseɛnema mɔɔ ɛnee wɔ Ɛfɛsɛse la neazo ne anwo nea. Bɛ nuhua bie mɔ vale bɛ nwo wulale sunsum evinli nyɛleɛ nu kolaa na bɛarayɛ Keleseɛnema. Noko mekɛ mɔɔ bɛzile kpɔkɛ kɛ bɛtwe bɛ nwo bɛavi sunsum evinli nyɛleɛ nwo la, duzu a bɛyɛle a? Baebolo ne ka ye kɛ: “Ngonyiama dɔɔnwo ne ala vale bɛ mbuluku mɔɔ bɛfa bɛyɛ gyima la rale manle bɛyelale bɛ wɔ bagua nu.” (Gyima ne 19:19) Ɔlua bɛ ngonyia mbuluku ne mɔ mɔɔ bɛyelale bɛ la azo, zɔhane menli ne mɔ mɔɔ ɛnee bɔ zo mɔɔ bɛrayɛ Keleseɛnema la yɛle neazo manle bɛdabɛ mɔɔ bɛkulo kɛ bɛko bɛtia sunsum evinli ne mɔ ɛnɛ la. Ɔwɔ kɛ menli mɔɔ kpondɛ kɛ bɛsonle Gyihova la fuandi sunsum evinli ninyɛne biala mɔɔ bɛlɛ ye la bɛgua ye lɔ. Ninyɛne ɛhye mɔ bie mɔ a le mbuluku, magazine, video, ngɛlata nee edwɛne mɔɔ wula sunsum evinli nyɛleɛ nwo anwosesebɛ na ɔmaa ɔyɛ kɛ asɛɛ ɔle kpalɛ na anyelielɛ wɔ nu la. Debie bieko mɔɔ boka nwolɛ la a le banzɛlɛ nee ninyɛne gyɛne mɔɔ bɛfa bɛbɔ bɛ nwo bane wɔ esiane nwo la.—1 Kɔlentema 10:21.\n15. Amaa yɛaho yɛatia sunsum evinli ne mɔ la duzu a ɔhyia kɛ yɛyɛ a?\n15 Keleseɛnema mɔɔ wɔ Ɛfɛsɛse la yelale bɛ ngonyia mbuluku ne mɔ wiele na ɔ nzi mekɛ bie anu, ɛzoanvolɛ Pɔɔlo hɛlɛle hɔmanle bɛ kɛ: ‘Sunsum nu anwuma ɛlɔnema amumuyɛma yɛɛ yɛ nee bɛ ɛlɛko a.’ (Ɛfɛsɛsema 6:12) Ɛnee sunsum evinli ne mɔ ɛtɛgyakyile gyima mɔɔ bɛlɛdi la. Ɛnee bɛlɛkɔ zo bɛava tumi ɛtane ne bɛali gyima. Ɛhye ati, duzu a ɛnee nwolɛ hyia kɛ zɔhane Keleseɛnema ne yɛ a? Pɔɔlo hanle hilele bɛ kɛ: ‘Mekɛ biala bɛva diedi bɛyɛ bɛ sa nu enyinlike, ɔluakɛ yemɔ a bɛbava bɛalie Seetan ɛda ne mɔɔ ɛlɛsɔ mɔɔ ɔkɛdo la amuala bɛanlua bɛ a.’ (Ɛfɛsɛsema 6:16) Saa yɛ diedi enyinlike ne anu mia a yɛɛ yɛbahola yɛaho yɛatia sunsum evinli ne mɔ kpalɛ a.—Mateyu 17:20.\n16. Kɛzi yɛbahola yɛamaa yɛ diedi ne anu amia ɛ?\n16 Kɛzi yɛbahola yɛamaa yɛ diedi ne anu amia ɛ? Ɔlua Baebolo ne mɔɔ yɛbazukoa la azo. Saa bane bie bagyinla a ɔvi anwosesebɛ mɔɔ wɔ ye adiabo ne anu la. Zɔhane ala a, saa yɛ diedi ne anu bamia a ɔbagyinla anwosesebɛ mɔɔ wɔ deɛ mɔɔ ɔgyi zo mɔɔ yemɔ a le Nyamenle Edwɛkɛ, Baebolo ne, anu nɔhalɛ nrɛlɛbɛ la azo. Saa yɛkenga Baebolo ne na yɛsukoa ye dahuu a, yɛ diedi ne anu bamia kpalɛ. Diedi zɛhae babɔ yɛ nwo bane avi sunsum evinli ngyegyelɛ nwo kɛmɔ bane mɔɔ anwo gyinla ye de la.—1 Dwɔn 5:5.\n17. Duzu a ɔhyia kɛ yɛyɛ na yɛaho yɛatia sunsum evinli ne mɔ a?\n17 Duzu a ɛnee ɔwɔ kɛ Keleseɛnema mɔɔ wɔ Ɛfɛsɛse la eza yɛ a? Ɛnee bɛhyia anwobanebɔlɛ bieko ɔluakɛ ɛnee bɛde sua mɔɔ sunsum evinli nyɛleɛ ɛbu zo wɔ nu la azo. Yemɔti Pɔɔlo zele bɛ kɛ: “Mekɛ biala bɛzɛlɛ kɛmɔ sunsum ne kile la. . . . Bɛbodo bɛzɛlɛ kpalɛ wɔ sunsum ne anu dahuu.” (Ɛfɛsɛsema 6:18) Kɛmɔ yɛde ewiade mɔɔ sunsum evinli nyɛleɛ ɛbu zo wɔ nu la ati, ahonle nu mɔɔ yɛfi yɛazɛlɛ Gyihova ɛkɛ ne anwobanebɔlɛ la hyia kpalɛ amaa yɛaho yɛatia sunsum evinli ne mɔ. Emomu, ɔwɔ kɛ yɛbɔ Gyihova duma wɔ yɛ asɔneyɛlɛ nu. (Mrɛlɛbulɛ 18:10, NW) Ɛhye ati, ɔwɔ kɛ yɛkɔ zo yɛsɛlɛ Nyamenle kɛ ɔkɛlie yɛ ɔkɛvi “amumuyɛnli Seetan asa anu.” (Dwɔn 17:15) Gyihova badie asɔneyɛlɛ zɛhae mɔɔ vi ahonle nu la.—Edwɛndolɛ 145:19.\n18, 19. (a) Duzu ati a yɛlɛ anwodozo kɛ yɛbali konim wɔ konle mɔɔ yɛlɛko yɛatia sunsum evinli ne mɔ la anu a? (b) Kpuyia boni a yɛbanyia ye mualɛ wɔ tile bieko mɔɔ doa zo la anu a?\n18 Sunsum evinli ne mɔ anwo yɛ ɛzulolɛ, noko saa yɛko yɛtia Abɔnsam na yɛbikye Nyamenle yɛyɛ Ye ɛhulolɛdeɛ a ɔnle kɛ yɛsulo bɛ. (Gyemise 4:7, 8) Sunsum evinli ne mɔ tumi ne lɛ ye ɛweɛne. Bɛhwenle bɛ nzo wɔ Nowa mekɛ zo, na bɛ ndɛnebualɛ mɔɔ li awieleɛ la ɛlɛba. (Dwuudu 6) Eza kakye kɛ, Gyihova anwumabɔvolɛma mɔɔ lɛ tumi la bɔ yɛ nwo bane. (2 Arelemgbunli 6:15-17) Bɛ nye die kɛ bɛkɛnwu kɛ yɛho yɛdɔ zo wɔ sunsum evinli ne mɔ mɔɔ yɛko yɛatia bɛ la anu. Anwumabɔvolɛ tenlenema ɛhye mɔ gyi yɛ nzi. Ɛhye ati, bɛmaa yɛhɔ zo yɛbikye Gyihova nee ye sunsum nu abɔdeɛ mɔɔ di nɔhalɛ la. Ɔrɛla ye kɛ yɛdayɛ noko yɛbahoati sunsum evinli nyɛleɛ biala na dahuu yɛava folɛdulɛ mɔɔ wɔ Nyamenle Edwɛkɛ ne anu la yɛali gyima. (1 Pita 5:6, 7; 2 Pita 2:9) Saa yɛyɛ ye zɔ a yɛbali konim wɔ konle ne mɔɔ yɛlɛko yɛatia sunsum evinli ne mɔ la anu.\n19 Noko, duzu ati a Nyamenle ɛmaa sunsum evinli ne mɔ nee ɛtaneyɛlɛ mɔɔ ɛva amaneɛnwunlɛ dɔɔnwo ɛrɛlɛ menli la anwo adenle a? Yɛbanyia kpuyia ɛhye mualɛ wɔ tile bieko mɔɔ doa zo la anu.\nFuandi sunsum evinli nyɛleɛ ninyɛne gua\nSukoa Baebolo ne\nSɛlɛ Nyamenle moalɛ\n^ ɛden. 2 Yekile 5:11 ka ye wɔ anwumabɔvolɛma mɔɔ le tenlene la anwo kɛ bɛle, “Apenle apenle nee mgbe mgbe,” anzɛɛ “apenle bulu mɔnwo apenle bulu.” (nea Daneɛle 7:10) Yemɔti Baebolo ne kile kɛ bɛbɔle anwumabɔvolɛma mgbe ɛya ɛya dɔɔnwo.\nAnwumabɔvolɛma mɔɔ di nɔhalɛ la boa bɛdabɛ mɔɔ bɛsonle Gyihova la.—Hibuluma 1:7, 14.\nSeetan nee ye sunsum evinli ne mɔ ɛlɛbɛlɛbɛla menli ahwe bɛ avi Nyamenle anwo.—Yekile 12:9.\nSaa ɛyɛ Nyamenle ɛhulolɛdeɛ na ɛko ɛtia Abɔnsam a, Seetan banriandi avi ɛ nwo.—Gyemise 4:7, 8.\nAnwumabɔvolɛ Ne Mɔ Anwo Nɔhalɛ Edwɛkɛ (Foa 1)\nAnwumabɔvolɛ Ne Mɔ Anwo Nɔhalɛ Edwɛkɛ (Foa 2)\nFa nwa awie Fa nwa awie Sunsum nu Abɔdeɛ—Kɛzi Bɛ Nyɛleɛ Ka Yɛ La


Ɛlɛ Gyihova Pɛlepɛlelilɛ Adwenle Ne Bie Ɔ? | Debiezukoalɛ\nKENGA YE WƆ Afrikaans Albanian America Mumule Aneɛ Amharic Angola Mumule Aneɛ Arabic Argentina Mumule Aneɛ Armenian Armenian (West) Australia Mumule Aneɛ Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivia Mumule Aneɛ Boulou Brazil Mumule Aneɛ Britain Mumule Aneɛ Bulgarian Catalan Cebuano Chichewa Chile Mumule Aneɛ China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Colombia Mumule Aneɛ Croatian Cuba Mumule Aneɛ Czech Czech Mumule Aneɛ Dangme Danish Digor Douala Dutch Ecuador Mumule Aneɛ Efik English Estonian Ewe Fijian Filipi Mumule Aneɛ Finnish Finnish Mumule Aneɛ Fon French French Mumule Aneɛ Ga Georgian German German Mumule Aneɛ Giliki Guarani Gujarati Gun Haitian Creole Hausa Hibulu Hiligaynon Hindi Hiri Motu Hungarian Hungary Mumule Aneɛ Ibanag Icelandic Igbo Iloko India Mumule Aneɛ Indonesia Mumule Aneɛ Indonesian Isoko Italian Italy Mumule Aneɛ Japan Mumule Aneɛ Japanese Jula Kabiye Kamba Kannada Kenya Mumule Aneɛ Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Mumule Aneɛ Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexico Mumule Aneɛ Mingrelian Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguay Mumule Aneɛ Persian Peru Mumule Aneɛ Pidgin (Cameroon) Polish Polish Mumule Aneɛ Portugal Mumule Aneɛ Portuguese (Brazil) Punjabi Quebec Mumule Aneɛ Quechua (Bolivia) Romania Mumule Aneɛ Romanian Russia Mumule Aneɛ Russian Samoan Sango Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Mumule Aneɛ Slovenian Solomon Islands Pidgin Spain Mumule Aneɛ Spanish Sranantongo Swahili Swahili (Congo) Swati Swedish Tagalog Taiwan Mumule Aneɛ Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Urhobo Uzbek Venda Venezuela Mumule Aneɛ Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Mumule Aneɛ Zulu\n‘Mebabɔ Gyihova duma ne nolo. Ɔle Nyamenle mɔɔ di nɔhalɛ, ɔnle amumuyɛ.’—MƐLA 32:3, 4.\nEDWƐNE: 110, 2\nMɛla ne 32:4\n1, 2. (a) Kɛzi bɛsisile Neebɔto nee ɔ mra mrenyia ne mɔ ɛ? (b) Subane nwiɔ boni mɔ a yɛbazuzu nwo wɔ edwɛkɛ ɛhye anu a?\nPƐ YE nvoninli nea. Bɛdo nrenyia bie ɛzonle kɛ yeyɛ ɛtane kpole bie. Ɔyɛle ye mbusuafoɔ nee ɔ gɔnwo mɔ azibɛnwo kɛ bɛgyinlanle menli mɔɔ bɛmbu bɛ bie la ɛzonledolɛ zo bɛbuale ye ewule fɔlɛ la. Menli mɔɔ kulo pɛlepɛlelilɛ la anwo bubule bɛ wɔ mekɛ mɔɔ bɛku nrenyia zɔhane mɔɔ edwɛkɛ ɛnle ɔ nwo nee ɔ mra mrenyia la. Ɛhye ɛnle edwɛkɛ mɔɔ bɛbɔle bɛ ti anu a bɛhanle a. Ɔle edwɛkɛ mɔɔ dole Gyihova nɔhalɛ sonvolɛ Neebɔto mɔɔ dɛnlanle aze wɔ Yizilayɛ Belemgbunli Ehabe mekɛ zo a.—1 Arl. 21:11-13; 2 Arl. 9:26.\n2 Yɛbazuzu mɔɔ dole Neebɔto nee ɛvoya mɔɔ limoa Kilisiene asafo ne anu kpanyinli bie mɔɔ yeambua ndɛne fɔɔnwo la anwo wɔ edwɛkɛ ɛhye anu. Mekɛ mɔɔ yɛlɛsuzu Baebolo nu neazo ɛhye mɔ anwo la, yɛbanwu kɛ mɛlɛbɛnwoaze nwo hyia amaa yɛanyia Gyihova pɛlepɛlelilɛ adwenle ne bie. Eza yɛbanwu kɛ saa yɛnyia ɛhulolɛ kɛ yɛbava ɛtane yɛahyɛ wɔ mekɛ mɔɔ nzisi bie ɛlɛkɔ zo wɔ asafo ne anu la a, ɔbamaa yɛala Gyihova pɛlepɛlelilɛ adwenle ne bie ali.\n3, 4. Nwane a le Neebɔto, na duzu ati a yeandɔne ye vanye egyinli ne yeammaa Belemgbunli Ehabe ɛ?\n3 Neebɔto lile nɔhalɛ maanle Gyihova wɔ mekɛ mɔɔ ɛnee Yizilayɛma dɔɔnwo li Belemgbunli Ehabe nee ɔ ye Belemgbunli Raalɛ Gyɛzɛbɛle atisesebɛ anzi la. Ɛnee Beeyale azonvolɛ zɔhane mɔ ɛmbu Gyihova anzɛɛ ɛnli ye ngyinlazo ne mɔ azo. Noko, ɛnee Neebɔto bu agɔnwolɛvalɛ mɔɔ ɔ nee Gyihova lɛ la kpalɛ, kɛ nwolɛ hyia tɛla ngoane bɔbɔ.\n4 Kenga 1 Arelemgbunli 21:1-3. Mɔɔ Ehabe hanle kɛ ɔtɔ Neebɔto vanye egyinli ne anzɛɛ ɔmaa ye bie mɔɔ le kpalɛ la, Neebɔto anyɛ. Duzu ati ɔ? Ɔvile ɛbulɛ nu ɔhilehilele nu kɛ: “Menlile me mgbanyinli agya a menvale ɛya ne a; ɔle me mgbanyinli debie, yemɔti saa meminli ɔ bo zo a ɔnrɛyɛ boɛ. Nyamenle ɛkpa ɛhye ɛgua!” Neebɔto anyɛ ɔluakɛ Gyihova maanle Yizilayɛma mɛla mɔɔ tua abusua agyapadeɛ mɔɔ awie badɔne ye la. (Sɛl. 25:23; Ɛdi. 36:7) Ɔda ali kɛ ɛnee Neebɔto lɛ Gyihova adwenle wɔ ninyɛne nwo.\n5. Kɛzi Gyɛzɛbɛle boale maanle bɛhunle Neebɔto ɛ?\n5 Ɔyɛ alɔbɔlɛ kɛ Neebɔto nyɛleɛ ne maanle ɔnwunle amaneɛ dɔɔnwo wɔ Belemgbunli Ehabe nee ɔ ye asa anu la. Amaa ɔ sa aha vanye egyinli ne yeamaa ɔ hu la, Gyɛzɛbɛle yɛle ngyehyɛleɛ maanle bɛdole Neebɔto ɛzonle na ɛhye maanle bɛhunle ye nee ɔ mra mrenyia ne mɔ. Duzu a Gyihova yɛle ye wɔ nzisi nyɛleɛ kpole ɛhye anwo a?\nNYAMENLE BUALE NDƐNE FƆƆNWO\n6, 7. Kɛzi Gyihova hilele kɛ ɔkulo pɛlepɛlelilɛ ɛ, na duzu ati a ɛhye kyekyele Neebɔto mbusuafoɔ nee ɔ gɔnwo mɔ arɛle a?\n6 Ɛkɛ ne ala, Gyihova zoanle Yilaegya wɔ Ehabe ɛkɛ. Yilaegya buale Ehabe ndɛne kɛ ɔle kodiawu nee awule. Kɛzi Gyihova buale edwɛkɛ ne ɛ? Mɔɔ dole Neebɔto nee ɔ mra mrenyia ne mɔ la bie a bado Ehabe, ɔ ye nee ɔ mra mrenyia ne mɔ a.—1 Arl. 21:17-25.\n7 Neebɔto abusua ne nee ɔ gɔnwo mɔ lile Ehabe kodiawu nyɛleɛ ne mɔɔ maanle bɛhunle bɛ la anwo nyane ɛdeɛ, noko Gyihova mɔɔ bɛze kɛ yenwu nzisi ɛbɛla ne na yeyɛ nwolɛ debie ndɛndɛ la kyekyele bɛ rɛle. Noko, bɛzɔle bɛ mɛlɛbɛnwoaze nee Gyihova anu anwodozo mɔɔ bɛlɛ la bɛnleanle wɔ edwɛkɛ fofolɛ mɔɔ zile la anu.\n8. Duzu a Ehabe yɛle ye wɔ Gyihova ndɛnebualɛ ne anwo a, na duzu a vi nu rale a?\n8 Mɔɔ Ehabe dele Gyihova ndɛnebualɛ ne la, ɔsuosuanle “ye adɛladeɛ mɔɔ ɔwula la anu na ɔvale ɛrele ɔhedale, ɔhyele ɛhɔne, ɔvale ɛrele ɔlale na ɔluale ye alɔbɔlɛ alɔbɔlɛ nu.” Ehabe bɛlɛle ɔ nwo aze! Duzu a vi nu rale a? Gyihova zele Yilaegya kɛ: “Wɔnwu kɛ Ehabe ɛzi ɛdo ɔ nwo aze bɛtɛɛ ɛmaa me la ɔ? Kɛmɔ yevu ɔ nwo la, me nee ye ɛnrɛli kɛkala wɔ ye mekɛ zo; kenle bie, wɔ ɔ ra ne mekɛ zo yɛɛ mebabɔ ye awuke ne a.” (1 Arl. 21:27-29; 2 Arl. 10:10, 11, 17) Gyihova ‘mɔɔ sɔ ahonle kɔsɔɔti nea’ la zele Ehabe anwunvɔne.—Mrɛ. 17:3.\nMƐLƐBƐNWOAZE BƆ YƐ NWO BANE\n9. Duzu ati a mɛlɛbɛnwoaze bɔle Neebɔto abusua ne nee ɔ gɔnwo mɔ anwo bane ɛ?\n9 Kɛzi kpɔkɛzilɛ ɛhye hanle bɛdabɛ mɔɔ bɛze amumuyɛ ɛbɛla ne mɔɔ Ehabe bɔle la ɛ? Ɔbayɛ kɛ ɛhye zɔle Neebɔto abusua ne nee ɔ gɔnwo mɔ diedi nleanle. Saa ɔle zɔ a, bie a mɛlɛbɛnwoaze bɔle bɛ nwo bane ɔmaanle bɛhɔle zo bɛvale nɔhalɛlilɛ bɛzonlenle Gyihova na bɛnyianle anwodozo kɛ Nyamenle ɛnli nzisi. (Kenga Mɛla ne 32:3, 4.) Neebɔto, ɔ mra, nee bɛ mbusua banyia Gyihova pɛlepɛlelilɛ ne azo nvasoɛ wɔ mekɛ mɔɔ ɔbadwazo tenlenema la. (Dwobu 14:14, 15; Dwɔn 5:28, 29) Bieko, awie mɔɔ bɛlɛ ɔ nwo aze la kakye kɛ: “Nyamenle babua debie biala mɔɔ yɛyɛ, nee awozinli nu nyɛleɛ biala anwo ndɛne, kpalɛ o, ɛtane o.” (Nol. 12:14) Nɔhalɛ nu, saa Gyihova ɛlɛbua ndɛne a, ɔsuzu ninyɛne mɔɔ yɛnze la amuala anwo. Ɛhye ati, mɛlɛbɛnwoaze bɔ diedi mɔɔ yɛlɛ ye Gyihova anu la anwo bane.\n10, 11. (a) Tɛnlabelɛ boni mɔ a bahola azɔ yɛ pɛlepɛlelilɛ anlea a? (b) Ndenle boni mɔ azo a mɛlɛbɛnwoaze bɔ yɛ nwo bane a?\n10 Saa mgbanyima ne mɔ si kpɔkɛ bie mɔɔ ɛnde ɔ bo anzɛɛ ɛnlie ɛndo nu la a, duzu a ɛbayɛ a? Kɛ neazo la, saa nwolɛ adenle bie mɔɔ ɛ nye die nwo la fi ɛdawɔ anzɛɛ wɔ kulovolɛ bie asa a, duzu a ɛbayɛ a? Na saa bɛtu ɛ ye anzɛɛ ɛ hu, ɛ ra anzɛɛ ɛ gɔnwo kpalɛ bie na ɛnlie ɛndo nu ɛ? Saa wɔ adwenle yɛ wɔ kɛ bɛze ɛtanevolɛ bie mɔɔ ɔnle kɛ bɛse ye anwunvɔne la anwunvɔne noko ɛ? Tɛnlabelɛ ɛhye mɔ bahola azɔ yɛ diedi wɔ Gyihova nee ye ahyehyɛdeɛ ne anu anlea. Saa ɛyia sɔnea zɛhae bie a, kɛzi mɛlɛbɛnwoaze babɔ ɛ nwo bane ɛ? Yɛnlea ndenle nwiɔ ɛhye mɔ.\nSaa mgbanyima ne mɔ bɔ kpɔkɛ bie mɔɔ bɛzi la nolo na ɛnlie ɛndo nu a, duzu a ɛbayɛ a?\n11 Mɔɔ limoa, mɛlɛbɛnwoaze bamaa yɛanwu kɛ yɛnze edwɛkɛ ne amuala. Ɔnva nwo mɔɔ yɛze ye wɔ tɛnlabelɛ bie anwo la, Gyihova ala a kola nwu awie ahonle nu a. (1 Sa. 16:7) Saa yɛkakye nɔhalɛ edwɛkɛ ɛhye a, ɔbamaa yɛabɛlɛ yɛ nwo aze, yɛanwu kɛ yɛlɛ sinlidɔlɛ, na ɔbaboa yeamaa yɛahakyi adwenle mɔɔ yɛlɛ ye wɔ edwɛkɛ bie anwo la. Mɔɔ tɔ zo nwiɔ, mɛlɛbɛnwoaze bamaa yɛayɛ tieyɛ na yɛazi abotane wɔ mekɛ mɔɔ yɛlɛkendɛ kɛ Gyihova bali edwɛkɛ bie anwo gyima bɔkɔɔ la. Nrɛlɛbɛvolɛ ne hɛlɛle kɛ: “Ɔbayɛ boɛ yeamaa menli mɔɔ sulo Nyamenle la . . . , na amumuyɛma ɛdeɛ, ɔnrɛyɛ boɛ ɔnrɛmaa bɛ, yɛɛ bɛ ngoane ɛnrɛwa.” (Nol. 8:12, 13) Saa yɛbɛlɛ yɛ nwo aze a, ɔbaboa yɛ nee awie biala.—Kenga 1 Pita 5:5.\nNABALABA NYƐLEƐ BIE\n12. Edwɛkɛ boni a yɛbazuzu nwo kɛkala a, na duzu ati ɔ?\n12 Edwɛkɛ bie mɔɔ zile la zɔle ɛvoya mɔɔ limoa Kilisienema mɔɔ wɔ Anteɔko mɔɔ wɔ Selea la mɛlɛbɛnwoaze nee fakyɛ nleanle. Bɛmaa yɛzuzu zɔhane edwɛkɛ ne anwo na yɛnlea kɛzi ɔbaboa yɛ yeamaa yɛanleɛnlea yɛ subane wɔ ɛtanefakyɛ nwo la anu na yɛade kɛzi ɛtanefakyɛ fale Gyihova pɛlepɛlelilɛ adwenle ne anwo la abo.\n13, 14. Nwolɛ adenle boni mɔ a ɛzoanvolɛ Pita nyianle a, na kɛzi ɔlale akɛnrasesebɛ ali ɛ?\n13 Ɛnee ɛzoanvolɛ Pita le asafo nu kpanyinli mɔɔ bɛze ye kpalɛ wɔ Kilisiene asafo ne anu. Ɛnee ɔle Gyisɛse agɔnwo na ɔnyianle ɛzonlelilɛ mɔɔ anwo hyia la. (Mat. 16:19) Kɛ neazo la, wɔ ɛvolɛ 36 Y.M., Pita nyianle nwolɛ adenle bɔle edwɛkpa ne nolo hilele Kɔnileɛse nee ye sua nu amra. Ɛhye le nwolɛ adenle titili ɔluakɛ ɛnee Kɔnileɛse le maanle maanle ne anu sonla mɔɔ bɛtɛpɛle ye mrenyia zo a. Mɔɔ sunsum nwuanzanwuanza ne rale Kɔnileɛse nee ye sua nu amra anwo zo la, Pita hanle kɛ: “Menli ɛhye mɔ ɛnyia sunsum nwuanzanwuanza kɛ yɛdayɛ la, asoo awie bahola aha kɛ ɔnle kɛ yɛfa nzule yɛsɔne bɛ ɔ?”—Gyi. 10:47.\n14 Wɔ ɛvolɛ 49 Y.M., ɛzoanvolɛma ne nee mgbanyima mɔɔ bɛwɔ Gyɛlusalɛm la yiale kɛ bɛsuzu nwo saa ɔwɔ kɛ maanle maanle ne anu amra mɔɔ bɛrayɛ Kilisienema la maa bɛpɛ bɛ mrenyia zo a. Wɔ ayia ɛhye abo, Pita vale akɛnrasesebɛ dendɛle hakyele mediema ne mɔ kɛ ɛvolɛ dɔɔnwo mɔɔ ɛze ɛhɔ la maanle maanle ne anu amra mɔɔ ɛnee bɛtɛpɛle bɛ mrenyia zo la nyianle sunsum nwuanzanwuanza ahyɛlɛdeɛ ne. Edwɛkɛ mɔɔ Pita hanle la boale ɛvoya mɔɔ limoa neazo eku ne kpalɛ ɔmaanle bɛzile kpɔkɛ. (Gyi. 15:6-11, 13, 14, 28, 29) Ɔbayɛ kɛ Dwuuma nee bɛdabɛ mɔɔ bɛrayɛ Kilisienema amuala anye liele akɛnrasesebɛ mɔɔ Pita vale dendɛle la anwo kpalɛ. Yeanyɛ se kɛ bɛbanyia anwodozo wɔ nrenyia ɛhye mɔɔ bɔ mɔdenle la anu.—Hib. 13:7.\n15. Mɔɔ Pita wɔ Anteɔko mɔɔ wɔ Selea la, duzu nvonleɛ a ɔyɛle a? (Nea mɔlebɛbo nvoninli ne.)\n15 Mɔɔ bɛyɛle ayia ne wɔ ɛvolɛ 49 Y.M. la, yeangyɛ Pita hɔle Anteɔko mɔɔ wɔ Selea la. Mɔɔ ɔwɔ ɛkɛ ne la, ɔ nee ɔ mediema mɔɔ bɛvi maanle maanle ne anu la bɔle nu yɛle ninyɛne. Nɔhalɛ, bɛnyianle Pita ndelebɛbo nee ye anwubielɛ ne azo nvasoɛ. Yɛkola yɛnwu kɛ ɔbayɛ bɛ azibɛnwo yɛɛ bɛ rɛle babɔ kɛ arɛlevilɛ nu ala akee Pita nee bɛ ɛnli debie bieko la. Pita nyɛleɛ ne nyianle Dwuuma gyɛne mɔɔ bɛwɔ asafo ne anu la nee Baanabase bɔbɔ anwo zo tumi na bɛyɛle mɔɔ Pita yɛle la bie. Duzu a maanle Kilisiene asafo kpanyinli mɔɔ lɛ anwubielɛ zɛhae la nyianle adwenle zɛhae mɔɔ anrɛɛ ɔbahola yeava mgbakyemgbakyenu yeara asafo ne anu la ɛ? Mɔɔ hyia kpalɛ la, duzu a yɛsukoa yɛfi Pita nvonleɛ ne anu mɔɔ baboa yɛ saa asafo kpanyinli bie edwɛkɛ anzɛɛ ye nyɛleɛ gyegye yɛ a?\n16. Kɛzi bɛdenrɛle Pita ɛ, na kpuya boni mɔ a yɛbahola yɛabiza a?\n16 Kenga Galeehyeama 2:11-14. Pita maanle sonla nwo ɛzulolɛ nyianle ɔ nwo zo tumi. (Mrɛ. 29:25) Ɛnee Pita ze Gyihova adwenle wɔ edwɛkɛ ne anwo ɛdeɛ, noko ɔzulole Dwuuma mɔɔ bɛpɛ bɛ mrenyia zo mɔɔ bɛwɔ Gyɛlusalɛm asafo ne anu la. Ɛzoanvolɛ Pɔɔlo mɔɔ ɛnee ɔdaye noko ɔwɔ zɔhane ayia ne abo wɔ Gyɛlusalɛm wɔ ɛvolɛ 49 Y.M. anu la, hanle ye wɔ Pita anyunlu ɛkɛ wɔ Anteɔko ɔmaanle ɔnwunle ye nabalaba nyɛleɛ ne. (Gyi. 15:12; Gal. 2:13) Duzu a maanle maanle ne anu amra mɔɔ bɛrayɛ Kilisienema mɔɔ Pita nyɛleɛ ne hanle bɛ la bayɛ ye wɔ nabalaba nyɛleɛ ɛhye anwo a? Asoo bɛbamaa yeado bɛ sa nu? Asoo Pita nvonleɛ ne maanle nwolɛ adenle mɔɔ ɔlɛ la vile ɔ sa?\nFA ƐTANE KYƐ\n17. Kɛzi Pita nyianle Gyihova ɛtanefakyɛ ne azo nvasoɛ ɛ?\n17 Ɔda ali kɛ Pita bɛlɛle ɔ nwo aze liele Pɔɔlo ɛdenrɛdenrɛlɛ ne dole nu. Debie biala ɛnle Ngɛlɛlera ne anu mɔɔ kile kɛ nwolɛ adenle mɔɔ ɔlɛ la vile ɔ sa a. Nzinlii sunsum ne maanle ɔhɛlɛle ngɛlata nwiɔ na bɛva bɛboka Baebolo ne anwo. Wɔ ye kɛlata ne mɔɔ tɔ zo nwiɔ la anu, Pita vɛlɛle Pɔɔlo kɛ “yɛ diema kulovolɛ.” (2 Pita 3:15) Pita nvonleɛ ne yɛle maanle maanle ne anu amra mɔɔ bɛwɔ asafo ne anu la nyane ɛdeɛ, noko Gyisɛse mɔɔ le asafo ne ati la hɔle zo vale ye lile gyima. (Ɛfɛ. 1:22) Ɔti ɛnee ɔwɔ kɛ asafo ne anu amra sukoa Gyisɛse nee ɔ Ze bɛfa ɛtane bɛkyɛ. Ɔwɔ kɛ yɛnyia anyelazo kɛ sonla mɔɔ ɛnli munli la sinlidɔlɛ ammaa bɛ nuhua bie asa nu ando.\n18. Tɛnlabelɛ boni mɔ anu a ɔwɔ kɛ yɛda Gyihova pɛlepɛlelilɛ adwenle ne bie ali a?\n18 Kɛ mɔɔ ɛnee ɔde ye wɔ ɛvoya mɔɔ limoa la, Kilisiene asafo ne anu mgbanyima ɛnli munli, “ɔluakɛ yɛ muala yɛfo fane dɔɔnwo.” (Gye. 3:2) Bie a yɛze nɔhalɛ edwɛkɛ ɛhye, noko mɔɔ gyegye la a le mekɛ mɔɔ adiema bie kɛha yɛ la. Wɔ tɛnlabelɛ zɛhae anu, yɛbala Gyihova pɛlepɛlelilɛ adwenle ne bie ali ɔ? Kɛ neazo la, saa asafo kpanyinli bie ka edwɛkɛ mɔɔ zɔho kɛ ɔlɛ menli bie anwo adwenle ɛtane a, duzu a ɛbayɛ a? Asoo ɛbamaa kpanyinli bie edwɛkɛ mɔɔ yɛ nyane anzɛɛ ɔgyegye wɔ la ado ɛ sa nu? Kɛ anrɛɛ ɛbapele ɛ nwo wɔaha kɛ adiema ne ɛnfɛta kɛ ɔyɛ kpanyinli bieko la, asoo ɛbahendɛ Gyisɛse mɔɔ le asafo ne ati la? Asoo ɛbabɔ mɔdenle kɛ ɛbanwu edwɛkɛ ne amuala bɔbɔ wɔadwenledwenle ɛvolɛ dɔɔnwo mɔɔ adiema ne ɛzonle nɔhalɛ nu la anwo ɔ? Saa adiema mɔɔ ɛvo wɔ la kɔ zo sonle kɛ asafo nu kpanyinli anzɛɛ ɔnyia nwolɛ adenle bieko a, ɔbayɛ wɔ fɛ ɔ? Ɛhulolɛ mɔɔ ɛbanyia kɛ ɛfa ɛtane wɔahyɛ la bahile kɛ ɛlɛ Gyihova pɛlepɛlelilɛ adwenle ne bie.—Kenga Mateyu 6:14, 15.\n19. Duzu a ɔwɔ kɛ yɛbɔ kpɔkɛ kɛ yɛbayɛ a?\n19 Menli mɔɔ kulo pɛlepɛlelilɛ la anye la mekɛ mɔɔ Gyihova baye nyanelilɛ mɔɔ Seetan nee ye ɛtane ewiade ne ɛva ɛra alesama anwo zo ɛkɛ bɔkɔɔ la. (Aye. 65:17) Kɔkpula mekɛ zɔhane, ɔrɛla ye kɛ yɛ nuhua ko biala babɔ mɔdenle kɛ ɔbala Gyihova pɛlepɛlelilɛ adwenle ne bie ali, na yeabɛlɛ ɔ nwo aze yeanwu kɛ ɔlɛ ye sinlidɔlɛ na yeanyia ɛhulolɛ kɛ ɔbava menli mɔɔ kɛvo ye la ɛtane yeahyɛ bɛ.\nFa nwa awie Fa nwa awie Ɛlɛ Gyihova Pɛlepɛlelilɛ Adwenle Ne Bie Ɔ?\nFa nwa awie Fa nwa awie ƐZINZALƐ ARANE—DEBIEZUKOALƐ ƐDEƐ April 2017